
La Crònica del rei Pere el Cerimoniós és la quarta i última 
de les grans cròniques catalanes medievals. Raúl Garrigasait 
n'ha adaptat al català modern el darrer capitol, en què el 
monarca narra la guerra contra el rei de Castella Pere el Cruel, 
un conflicte en què aflora la vella i novíssima questió de 
l'hegemonia peninsular. El Cerimoniós, després d'enumerar els 
diversos assassinats ordenats pel rei de Castella, que inclouen la 
seva tia i la seva mateixa esposa, transcriu la carta de 
desafiament del Cruel i l'intercanvi epistolar que se'n segueix. 
A continuació, descriu les diverses etapes d'una guerra plena de 
traicions i girs argumentals, destacant que el rei de Castella no 
confia en els seus mateixos homes i evita totes les batalles 
campals amb el Cerimoniós. El relat del rei Pere, dotat d'un 
punt de vista molt personal, ens fa reviure un episodi 
fonamental de la nostra història que ens ajuda a entendre el 
present. 

A3 S0Q 


INTRODUCCIÓ 


La Crònica del rei Pere el Cerimoniós és la quarta i última 
de les grans cròniques catalanes medievals. Com la de Jaume el 
Conqueridor, redactada uns cent anys abans, és escrita en una 
primera persona on es fonen les figures del monarca, el 
narrador i el protagonista. Des d'aquest punt de vista, com a 
llibre on es plasma la personalitat d'un actor històric de 
primera magnitud, constitueix una obra única en l'Europa 
occidental del segle XIV. Les lluites de poder, les ànsies de 
legitimar-se amb paraules, la violència i les lleis de l'honor i 
l'art de l'engany: tot s'hi explica amb una cruesa sofisticada que 
impressiona. 


El cos del llibre consta de sis capítols. Comença amb uns 
quants episodis de la vida d'Alfons HI, el pare del Cerimoniós, 
i continua amb la narració de l'accés de Pere al poder l'any 
1336. Tot seguit tracta extensament de la reintegració a la 
Corona d'Aragó —per mitjà del dret, l'astúcia i la força— del 
regne de Mallorques i els comtats de Rosselló i Cerdanya, que 
el testament de Jaume I havia adjudicat a una altra branca del 
Casal de Barcelona. Després s'expliquen les revoltes que van 
esclatar a Aragó i al regne de València quan Pere va voler 
reconèixer com a hereva del tron la seva filla Constança, 
frustrant les esperances de l'infant Jaume, el germà petit del 
rei. A continuació venen l'aliança amb els venecians per 
combatre els genovesos i l'expedició a Sardenya per sufocar-hi 
una altra revolta. L'últim capítol exposa la guerra amb Pere el 

Cruel de Castella, llarga i plena de giragonses. En conjunt la 
Crònica abraça un període que va aproximadament del 1319 al 
1375. 


Així, es pot afirmar que el llibre gira al voltant de tres grans 
temes. El primer és la lluita del Cerimoniós per fer prevaldre 
l'autoritat reial a les seves terres: el sobirà s'enfronta a les 
ambicions dels seus germanastres —especialment de l'infant 
Ferran, el més gran—, i a nobles, ciutats i viles que lluiten per 
preservar i ampliar els seus espais de poder o de llibertat, 
mentre que alguns consellers del rei defensen una visió de la 
monarquia que ja anuncia l'absolutisme que ha de venir. El 
segon tema és la voluntat d'afermar la presència catalana a la 
Mediterrània: el Cerimoniós s'apodera de Mallorca, es 
confedera amb els venecians, s'alia amb els grecs, consolida el 
domini sobre l'illa de Sardenya. El tercer tema és l'amenaça que 
representa el veinatge del regne de Castella, és a dir la vella i 
novíssima questió de l'hegemonia peninsular. 

Per comprendre d'on surt la Crònica va bé tenir al cap 
alguns aspectes de la personalitat del rei Pere. Gran orador, 
interessat en l'astronomia i el dret, el monarca va compondre 
versos i va promoure traduccions i obres originals, va impulsar 
la redacció de la versió definitiva del Llibre del Consolat de 
Mar, el codi legal marítim català, i també les Ordinacions de la 
Casa i Cort, unes disposicions àuliques que van contribuir a 
formar un cos de funcionaris competents. En aquests cercles 
funcionarials es va forjar un nou estil de prosa cancelleresca 
que va impregnar la literatura catalana de l'època, dins i fora de 
la cort. 


Però, per sobre de tot, al rei Pere li interessaven la història, 
la memòria i l'ús polític que se'n pogués fer. Ell, que llegia les 
cròniques dels seus predecessors i dels regnes veins, va fer 
instal-lar. al palau reial divuit estàtues d'alabastre que 
representaven els seus avantpassats del Casal del Barcelona, 

dret a la vora de les escultures, el monarca es mostrava com la 
viva continuació d'una tradició que el legitimava i li donava 
autoritat. Una de les seves iniciatives amb una repercussió 
històrica més profunda va ser l'organització rigorosa de l'arxiu 
reial. El Cerimoniós fins i tot es preocupava perquè s'hi emprés 
un tipus de paper que resistís bé el pas del temps. Els arxivers 
no solament havien de conservar els documents del passat, sinó 
també facilitar-ne al rei perquè en pogués treure partit 
políticament. A Pere li agradava fer referència a la història de la 
casa reial en els seus parlaments i també s'hi inspirava a l'hora 
d'emprendre accions. Passats els seixanta anys, va encarregar a 
l'abat de Poblet que construís al monestir una biblioteca per 
conservar-hi tots els seus llibres. L'edifici havia de ser de pedra 
tallada, aque fos honor de Déu e nostra,, i el monarca volia 
que ab bones letres e grosses, s'hi llegis: Aquesta és la 
llibreria del rei En Pere II. El sobirà tenia una aguda 
consciència de la imatge que volia deixar a les generacions 
futures. 


La Crònica sorgeix d'aquesta concepció de la monarquia. 
D'entrada, cal dir que és fruit de la col-laboració de diversos 
oficials de la cancelleria reial, a alguns dels quals podem posar 
nom: Bernat Descoll, Arnau de Torrelles i, amb un paper 
menor, Ramon Descavall. Però tenim ben documentada la 
feina de supervisió que va dur a terme el Cerimoniós mateix, 
que s'interessava constantment pel progrés de l'obra i en 
controlava l'estructura i els detalls. El rei, a més d'imposar un 
ordre cronològic estricte, exigia màxima precisió en el relat. En 
molts moments retrobem en la Crònica l'estil característic dels 
seus discursos, i sovint s'hi relaten anècdotes que preserven o 
representen l'experiència del monarca, com quan explica que 
unes figues massa madures li van fer mal o que una nit de 
novembre, abans d'anar-se'n a dormir, llegia el Llibre dels fets 


del rei Jaume. Per això, tot i la feina burocràtica que hi ha al 
darrere, l'obra té una evident empremta personal. 


D'aquí ve una certa dualitat estilística de la Crònica. D'una 
banda, és una exhibició de rigor cancelleresc: de vegades l'estil 
és auster i enumeratiu, com en la relació dels itineraris reials, 
registrats amb tota exactitud, de vegades explica fets històrics 
complexos amb llargues frases de sintaxi segura, o exposa 
arguments jurídics i teològics de gran subtilesa, les cartes, 
exemple extrem de llenguatge burocràtic, semblen escrites per 
un escrivà brillant que fa anys que no llegeix res que no siguin 
actes notarials. Perfectament controlades, les paraules donen fe 
de l'abast d'un poder secular, de la capacitat de senyorejar 
fredament un tros de món. Així, sovint, més que la veu d'un 
home, sentim la veu d'una institució, la monarquia amb la seva 
maquinària dominadora. 

De l'altra banda, al llibre hi abunden les pinzellades 
personals i les descripcions vivaces, justament perquè l'essència 
de l'obra és cancelleresca, aquests moments ens admiren com 
clarianes de bellesa inesperada enmig d'un bosc espès. Llegim 
algunes escenes amb la sensació que els escrivans o el rei no 
van poder estar-se de consignar aquell gest, aquella atmosfera, 
aquells crits que tenien gravats a la memòria. En l'atac sobre 
Mallorca, la galera reial toca la costa, el sobirà puja amb els 
seus homes dalt d'una muntanya tan rocosa que els destrossa 
les sabates, i a dalt de tot, victoriós, beu vi d'una bota que hi 
han deixat els soldats desbaratats del rei de Mallorques, sense 
oblidar-se de fer-lo tastar abans. En escenes com aquesta hi 
intuim el goig de perpetuar coses viscudes i de sentir-les encara 
vives. No és una virtut menor de la Crònica que encara avui 
ens pugui fer aquest efecte. 


Aquesta amalgama d'oficialitat i vividesa, expressada a través 
d'un nós majestàtic que és alhora institucional i individual, 
construeix un personatge literari de gran interès. El rei que 


7 


parla és un home feble de cos i vehement d'esperit. Neix 
setmesó, però amb tanta gana que de seguida esgota set dides. 
Orfe de mare als vuit anys, creix envoltat d'incerteses i 
amenaces: veu com els seus germanastres tenen el favor de la 
seva madrastra, Elionor de Castella, i sospita que aquesta dama 
el vol emmetzinar. Coronat als disset anys, tot el seu llarg 
regnat és ple de dissensions i dificultats econòmiques, de 
guerres internes i externes. Expert en l'art de la simulació, 
acompanyat de consellers enfrontats, mostra una tirada a 
imaginar complots i a atribuir-los als seus enemics per poder- 
los desbancar, i sembla que alguna vegada ell mateix s'arriba a 
creure els rumors que ha fet córrer. Com va observar Ferran 
Soldevila, lluny d'evitar els conflictes del seu temps, el rei els 
suscita i els enverina. Tenaç i irascible, algun cop ens revela els 
seus pensaments més negres: després d'una revolta, vol que la 
ciutat de València sigui cremada i destruida i llaurada amb sal 
perquè mai més no hi visqui ningú, però de seguida refrena la 
ira, als revoltats, això sí, els fa beure el metall fos de les 
campanes amb què han convocat les seves assemblees. Alhora 
és un monarca aficionat a les formalitats jurídiques, cada cop 
que ha de cridar a les armes els catalans del Principat per 
defensar el rei i la terra esmenta l'usatge que li permet fer-ho, 
el Princeps namque. Tot i la seva passió per la dignitat de la 
reialesa, quan ha recuperat el Rosselló baixa a ballar amb els 
perpinyanesos i s'emborratxa de vi i d'alegria. 


Paral-lelament, enmig de tota aquesta massa d'escenes 
enèrgiques, adversitats, maquinacions i victòries precàries, el rei 
es concep a si mateix com un instrument de la justícia divina. 
El providencialisme és un tret general de la visió medieval de la 
història, però la Crònica del rei Pere destaca per la seva 
insistència en aquesta idea i per l'elaboració teològica que en fa. 
El llibre comença amb una citació del salm 113 de la Vulgata 
(eSenyor, no ens donis glòria a nosaltres, sinó al teu nom) i es 


presenta com una exposició de les amoltes gràcies que el nostre 
Creador ens ha fet per la seva infinita misericòrdia i bondat. 
El pròleg, de fet, és una disquisició al voltant de tres 
proposicions teològiques, enunciades solemnement, que venen 
a dir que Déu és creador i conservador del món, que a Déu cal 
atribuir-li tots els béns humans, i que el rei ha de lloar sempre 
Déu perquè ho rep tot de la bondat divina. Pere es descriu com 
un nou David, sempre assetjat com ell per amenaces internes i 
externes. En la Crònica pot escriure que tal cosa o tal altra va 
succeir aper la gràcia de Déu i per les nostres negociacionso: 
entén la seva voluntat individual com un esforç per ajustar-se a 
la voluntat més alta. Déu, jutge i senyor de les batalles, 
supervisa el món com el rei Pere supervisa els seus regnes. 


Tots aquests trets es plasmen perfectament en l'episodi 
recollit en el volum que teniu a les mans: el de l'anomenada 
guerra dels Dos Peres, és a dir l'enfrontament entre Pere el 
Cerimoniós i Pere el Cruel de Castella que es va produir entre 
el 1356 i 1366, una lluita costosa i estèril per a la Corona 
d'Aragó i de consequències especialment desastroses a les zones 
limítrofes. El conflicte tenia diversos motius de fons: hi havia 
disputes frontereres a Múrcia entre les corones d'Aragó i de 
Castella, hi havia també el suport que rebien de Castella els 
germanastres de Pere, hi havia, més profundament, la questió 
de l'hegemonia peninsular. La Crònica, tanmateix, imputa 
l'esclat de la guerra a un fet anecdòtic: la tripulació d'una nau 
armada a Barcelona comet al port de Sevilla un delicte de 
robatori i segrest que indigna el rei de Castella, o que el rei de 
Castella fa servir d'excusa per atiar un enfrontament que li 
interessa. El llarg conflicte s'explica amb un grau notable de 
detall, però amb un punt de vista personal que segueix 
l'itinerari del Cerimoniós i deixa a l'ombra els fets en què no va 
participar. Naturalment, tot es relata amb la pretensió de 
presentar sota una llum favorable l'acció de Pere, per exemple, 

s'esmenten tres treves que segons la Crònica van sorgir de la 
por que tenia el rei castellà, però que potser es van deure més 
aviat a necessitats tàctiques de la Corona d'Aragó: conscient de 
la feblesa de les seves forces, el Cerimoniós (o el seu conseller 
Bernat de Cabrera) volia evitar batalles que poguessin resultar 
fatalment decisives. 


A la fi, Pere el Cruel va ser expulsat de Castella de resultes 
de l'entrada en acció de les Grans Companyies de mercenaris 
pagades pel Cerimoniós, per França i pel papat. Tot i que més 
endavant el Cruel va tornar amb ajuda anglesa, va acabar 
morint a mans d'Enric de Trastàmara. Aquest darrer, una 
vegada coronat rei de Castella, no va complir la promesa de 
lliurar al Cerimoniós diversos llocs que feien frontera amb els 
regnes d'Aragó i de València. La Crònica s'esforça a dibuixar 
amb tons feliços el final de la guerra i la derrota de Pere el 
Cruel. El monarca català subratlla, després de veure's obligat a 
casar la seva filla Elionor amb el fill d'Enric de Trastàmara, que 
el jurat primogènit de Castella cés net nostres. Amb aquest 
èxit familiar intenta dissimular que el nou rei Enric s'ha 
convertit en un contrincant tan perillós com l'anterior. 

Més enllà de la lectura crítica que se'n pugui fer com a font 
històrica, el capítol dedicat a la guerra dels Dos Peres ofereix 
un relat apassionant. Des de la visió providencialista esmentada 
més amunt, el text caracteritza Pere el Cruel com una autèntica 
encarnació del mal: descendent d'un rei blasfem, assassí de 
mitja família, el monarca castellà està condemnat a ser l'últim 
rei del seu llinatge perquè una vella maledicció divina li pesa al 
damunt. És un personatge que, en més d'una ocasió, no gosa 
presentar batalla perquè és conscient que la guerra que promou 
és injusta i Déu el castigarà. Solitari com tots els maleits, Pere 
el Cruel afirma que amb un petit tros de pa en tindria prou per 
atipar tots els homes lleials que hi ha a Castella. 

Enfront d'aquest enemic arquetípic, el Cerimoniós defensa 
una causa justa, beneida per l'Altíssim, i per tant té la victòria 
assegurada, però no és de cap manera un ésser avorridament 
bondadós. Viu immers en una atmosfera tenebrosa de 
desconfiances i conxorxes, i en el seu cas la justícia divina és 
compatible amb l'engany i amb tota mena de violències. Ho 
podem comprovar en l'escena de l'empresonament i l'assassinat 
de l'infant Ferran: considerant-lo deslleial, el rei el fa venir 
sense notificar-li cap acusació, el tanca per sorpresa en una 
cambra i, quan el germanastre s'enfurisma i oposa resistència, 
el fa matar, de seguida el terror s'apodera dels acompanyants de 
Ferran, que demanen al monarca si han de témer per les seves 
vides, mentre que les tropes mouen un gran aldarull perquè es 
pensen que algú ha mort el rei. És una escena d'una notable 
vivacitat, com moltes altres d'aquest mateix capítol: l'atac de 
l'armada castellana sobre Barcelona i la defensa ferma i 
benhumorada dels seus habitants, l'inoblidable moment en què 
el Cerimoniós, trobant-se a Aragó, rep la notícia que el rei de 
Castella assetja València, arrenca a plorar amb atots, els seus 
ulls, etant mentals com corporals, i corre com un llamp a 
alliberar la ciutat, el diàleg del rei de Castella amb els seus 
consellers, travessat d'ambicions i sospites, en el qual un 
conseller l'anima a conquerir Aragó i proclamar-se emperador 
d'Espanya i ell, parlant cap enfora però girat cap endins, en la 
seva solitud malvada, es plany de no poder confiar en ningú. 


En les pàgines que segueixen hi trobareu una versió integra, 
en català modern, del capitol sisè i últim de la Crònica, el relat 
complet de la guerra dels Dos Peres. Per fer-la he partit de 
l'edició de Ferran Soldevila, publicada inicialment el 1971 per 
l'Editorial Selecta i reeditada per l'Institut d'Estudis Catalans 
l'any 2014, amb revisions de Jordi Bruguera i Maria Teresa 
Ferrer i Mallol. He actualitzat tota la morfologia i bona part 
del lèxic, fora d'algunes paraules que m'han semblat alhora 

transparents i evocatives. Pel que fa a la sintaxi, he procurat 
conservar-ne la severitat cancelleresca, si bé he eliminat 
algunes repeticions poc significatives i he alleugerit unes 
quantes frases, també he suprimit bona part de les fórmules de 
tractament medievals. D'altra banda, he mantingut l'ús 
ocasional d'algunes formes aragoneses, com ara el nom 
Ferrando amb què el Cerimoniós es refereix sempre al seu 
detestat germanastre. El meu desig és que aquesta versió 
permeti assaborir, com el text original, la glòria i la duresa, la 
força i la crueltat del poder. Seria una lectura instructiva en 
qualsevol època, però ho és especialment en la nostra. 


Raúl Garrigasait 

LA GUERRA CONTRA EL REI DE 
CASTELLA (1356-1366) 

Preàmbul 


Aquest capitol sisè explica la guerra que el rei de Castella, de 
manera iniqua i maliciosa, es va esforçar a fer contra nós, el rei 
Pere, i els nostres súbdits. La guerra va durar nou anys, que 
van començar l'any de nostre senyor Déu 1356 i van acabar 
l'any 1366, quan va cessar la guerra, per gran càstig que Déu li 
va enviar, com escau a qui ha fet una guerra injusta i contra 
tota raó, perquè nós estàvem en pau ferma amb el rei Alfons, 
pare d'aquell rei, que es deia Pere. I alguns deien que Pere no 
era fill d'Alfons, sinó que el van canviar per por del pare, que 
s'entenia contínuament amb una dona noble de Castella, que al 
seu regne tothom anomenava la Rica Dona, de la qual va tenir 
molts fills mascles. El que va néixer primer es deia Enric i, 
acabada la guerra, va ser rei de Castella amb ajuda de Déu i 
nostra, tal com es contarà més endavant. 


I això va ser per ordre de Déu, perquè, segons que hem 
sentit explicar a persones dignes de fe, a Castella hi va haver un 
rei que es deia Ferrando, que va ser un rei ignominiós i mal 
nodrit i malastruc, i molt sovint feia retrets i deia que si, quan 
Déu creà el món, ell hi hagués estat i Déu li hagués fet cas, no 
hauria creat ni fet moltes coses que va fer, i que n'hauria 
creades moltes que no havia fet. I tenia això al cap i en parlava 
sovint, per la qual cosa nostre senyor Déu, veient la seva opinió 
maligna i pròpia d'un boig, li va enviar de nit una veu que li va 
dir aquestes paraules: Com que has fet retrets a la saviesa de 
Déu, moriràs d'aquí vint dies, i a la quarta generació s'acabarà 


14 


el teu regnes. I Déu, aquella mateixa nit i a aquella mateixa 
hora, va enviar a dir paraules semblants a un sant home de 
l'orde dels frares predicadors que era al monestir de Burgos, i 
el frare predicador les va fer saber al germà del rei de Castella, 
que aleshores era a Burgos. D'acord l'un amb l'altre, van anar a 
dir al rei, en secret, allò que el frare havia sentit de part de 
Déu. El rei els va reconèixer que aquella mateixa nit havia 
sentit una veu semblant de part de Déu. I, tal com Déu ho 
havia manat i dit, el rei va finar sa vida, i a la quarta generació 
subsegúent va finar el seu regne, perquè el rei Pere, mentre va 
regnar, no va fer més que mal, atès que en primer lloc va fer la 
guerra injusta contra nós. I, durant aquesta guerra, va fer matar 
la reina, la seva muller, que havia vingut de França —era cosina 
del rei de França, filla del duc de Borbó—, i va tenir relacions 
amb dones, ara unes i ara unes altres, i hi vivia en pecat. 
Després va donar mort —el va matar amb les seves mans, amb 
una javelina, a casa seva mateix, sense que ell temés cap perill 
— a l'infant En Joan, cosí germà seu, i fill del senyor rei 
Alfons, i germà nostre. I després va fer donar mort a la reina 
Elionor, madrastra nostra, tia seva i mare de l'infant Joan. La 
va fer matar així: va trametre al castell on ella vivia un porter 
que, quan va ser amb ella a la cambra, li va dir: 


—EI rei, senyor meu, ha ordenat la vostra mort. 


I tot seguit la va estrangular amb una tovallola. Després va 
donar mort a dos germans seus, fills del rei Alfons i de 
l'anomenada Rica Dona, i també a En Joan de la Cerda, que 
tenia dret de successió al regne de Castella. A continuació va 
venir la mort de l'infant Ferrando, germà nostre, que, tal com 
s'explica més endavant en aquest capítol, va morir, per la seva 
gran culpa i perquè s'ho mereixia, a Castelló de Borriana. Í, a la 
fl, el rei Pere va morir de mala mort i va perdre tots els seus 
regnes. I es va verificar la sentència de nostre senyor Déu, 
perquè a la quarta generació van perdre la successió tots aquells 

a qui els pertanyia per llinatge reial i va ser transferida al rei 
Enric, que era bord i no tenia dret de successió al regne. I avui 
correspon el regne a l'infant Enric, net nostre, fill del rei que 
avui hi ha a Castella i de la infanta Elionor, filla nostra de bon 
record, que va ser muller del rei de Castella, de nom Joan, fill 
del rei Enric que hem esmentat. 


Els desencadenants de la guerra amb el rei de 


Castella 


La guerra va començar d'aquesta manera: amb voluntat i 
llicència nostra van ser armades a la ciutat de Barcelona nou 
galeres per oficials del rei de França, de les quals va ser capità, 
pel rei de França, el noble Francesc de Perellós, que més 
endavant vam fer vescomte de Roda. En nom del rei de França i 
com a capità seu, va menar les galeres cap a Normandia, contra 
el rei d'Anglaterra. I, passant per les mars de Sevilla, va 
capturar i robar alguns genovesos que eren amb el rei de 
Castella. I no va fer cas dels precs que el rei de Castella li va 
adreçar perquè alliberés els genovesos i retornés el que havia 
robat, per la qual cosa el rei es va considerar greument ultratjat 
i es va pensar que el capità, que era de casa nostra, ho feia amb 
el nostre consentiment. Per notificar-nos aquest gran greuge i 
alguns altres, ens va trametre una carta a través del seu 
missatger especial. I acabava la lletra dient que ad'ara endavant 
no volia ser amic nostres. La carta ens va ser presentada al 
castell de Perpinyà, i feia així: 

Rei, 


16 


Us fem saber que vam veure la carta que ens vau trametre en relació amb 
una nau sobre la qual es va queixar Ramon de Freixenet, mercader de la 
ciutat de Mallorca, que diu que va ser presa amb ferro i altres coses, i amb 
els homes que hi anaven, per Juan Pérez de Yuaga, fill de Pedro Jaime de 
Yuaga de Bermeo, del comtat de Biscaia. Ens pregàveu que féssim lliurar les 
coses que li van ser robades, o les sumes que valien —segons que deia la 
vostra carta—, amb l'interès de les despeses, i, si no ho fèiem així, que no 
ens podíeu excusar d'obrar de manera que l'esmentat Ramon de Freixenet 
fos rescabalat de tot això. I ens vau trametre Ífigo de Lorbés, el vostre 
correu jurat, a qui vau manar que fes prendre testimoni a un escrivà públic 
del lliurament de la vostra carta, i, si no podia trobar un escrivà, que el 
creguéssiu per la seva paraula. I vam entendre totes les altres coses que 
contenia la vostra carta. 


Rei, ens sorprèn molt que ens diguéssiu tals paraules en la vostra carta, 
perquè bé sabeu que, en l'època en què dèieu que van prendre això, el 
comtat de Biscaia estava alçat contra nós i ens feia la guerra. I així, del dany 
que rebessin de qualsevol d'allà, nós no en teníem cap culpa. I fins aquest 
moment us teníem per amic i rebíeu del rei, pare nostre, que Déu perdoni, 
l'ajut que sabeu, i així mateix de nós, d'ençà que regnem aquí, guardant-vos 
l'honor i la terra i tot el que és vostre quan havíeu sortit a fer conquestes i 
en tot moment, i, si alguns del nostre domini us feien mal a vós en el 
vostre, ens va doldre i els vam escarmentar tal com havíem de fer. 

En canvi, fins ara hem rebut de vós tot el contrari en moltes coses que 
han succeit, assenyaladament sabeu com, allò que tenen els ordes de Sant 
Jaume i de Calatrava als vostres regnes i sota manament i obediència dels 
nostres mestres, que són al nostre regne, ho vau alienar a favor d'altres 
persones i vau prendre-ho i vau sostreure-ho al poder d'aquells mestres i de 
la seva jurisdicció, cosa que a dreta llei no podeu fer. Així mateix, les vostres 
galeres anaven pels nostres ports, fent-nos guerra com ens la farien enemics, 
prenent els navilis dels nostres ports que venien carregats de pa i d'altres 
mercaderies per a Sevilla i per a altres llocs de la frontera, per la qual cosa va 
estar en perill tota la frontera per la gran minva de pa que hi havia en aquell 
temps, i molts altres mals i danys i robatoris i morts que van rebre els de la 
nostra terra dels de la vostra. 


Tot això ho vam patir quan estàvem en gran necessitat, i, malgrat que us 
en vam demanar explicacions a través de Gil Blàzquez, magistrat nostre, no 
en vau donar mai escarment, sinó que d'aleshores ençà nós i els de la nostra 
terra encara vam patir el contrari. Quan érem a la ciutat de Cadis, on havíem 
anat per veure les nostres viles i els nostres castells, van arribar nou galeres 
vostres armades, i la gent d'aquestes galeres va capturar mercaders veins de la 
ciutat de Sevilla, que feia molt de temps que hi vivien, i els van prendre i 
robar les mercaderies i altres coses que van trobar en aquell port, malgrat 
que els vam enviar a dir i pregar que ho restituissin tot, no ho van voler fer, 
i ens van dir que no ho farien, que d'això ells no n'havien de donar compte a 
altra persona que a vós, i súbdits vostres van prendre i robar en altres ports 

nostres allò que van poder agafar, i sen van endur allò que van poder i el 
que no van poder ho van llençar a la mar, cosa que vam veure amb els 
nostres ulls. I tot això vam patir de vós i dels vostres, tenint-vos per amic 
nostre. 

I, en veritat, rei, d'aquell que va ser guardat i defensat en el seu regne pel 
rei, pare nostre, que Déu perdoni, com ho vau ser vós, i que així mateix va 
rebre de nós les obres que heu rebut fins aquí, n'havíem de rebre un altre 
tracte. I malgrat haver rebut tots aquests greuges de vós, tenint-vos per amic 
fins aquest moment, no us volíem acusar per conservar l'amistat i els acords 
que hi havia entre nós i vós. Perquè, tot i que ens trobàvem en algunes 
dificultats quan va tenir lloc la majoria d'aquests fets, bé hauríem pogut 
respondre als atacs tal com corresponia al nostre honor i al nostre servei. 
Però ens en vam estar perquè la nostra voluntat va ser sempre i és ser amic 
clar i veritable de qualsevol que tinguéssim per amic. Tanmateix, ara, a causa 
d'aquestes injúries que hem rebut de vós i la vostra gent, i per les paraules de 
la carta que ens vau trametre, que no servaven el respecte que ens devíeu, no 
podem evitar de tenir presents aquestes i moltes altres injúries que nós i els 
dels nostres regnes hem rebut de vós i de la vostra gent, i de respondre als 
atacs d'aquella manera que ho hem de fer per preservar el nostre honor i el 
nostre domini. I així mateix, recordem alguns altres greuges que vau fer 
contra la reina, la nostra tia, i els infants, cosins nostres, dels quals fins ara 
no us havíem volgut acusar per conservar l'amistat que hi havia entre nós i 
vós. I en endavant no ens tingueu per amic, que volem respondre a aquest 
fet tal com ho hem de fer i correspon al nostre honor. 

Redactada a la molt noble ciutat de Sevilla, el dia 8 d'agost. 

Segellada amb el nostre segell secret, l'any 1356. 


Jo, Juan Ferriz, l'he feta escriure per ordre del rei. 

Rebuda aquesta carta, la vam ensenyar al nostre consell, on 
hi havia Pere de Fenollet, vescomte d'Illa, Bernat de Cabrera, 
Bernat de So, Mateu Mercer, Ferrer de Manresa, Berenguer 
d'Oms, Jaume Desfar i Pere Sacosta, batlle general de 
Catalunya, i altres del nostre consell. Tots van dubtar molt a 
l'hora de donar consell, perquè els uns sostenien que havíem 
de trametre els nostres missatgers solemnes a negociar amb el 
rei de Castella, salvant el nostre honor, perquè s'aturés la 
guerra i conservéssim amb la casa de Castella aquella bona 
amistat que solien tenir els nostres avantpassats. I els altres 
deien que les cartes que el rei ens havia enviat eren 
desafiaments, i seria una gran vergonya i deshonor i minva 
nostra enviar aquells missatgers, i que el rei potser no els 

voldria acceptar, perquè era ple de gran supèrbia. Finalment, 
Déu va voler posar en el nostre enteniment i en la nostra 
voluntat que acceptéssim els desafiaments del rei. I vam deixar 
marxar l'home que ens havia tramès, tal com és costum en 
casos semblants, i vam fer resposta al rei de la manera que 
segueix: 

Rei, 

Hem rebut la vostra carta avui diumenge 4 de setembre de l'any en curs, 

presentada per Martín López, missatger vostre. 


La questió que ens feu saber, en relació amb una carta que us vam enviar 
perquè un mercader, súbdit nostre, es queixava davant nós que alguns del 
regne de Castella li havien robat mercaderies, s'explica extensament en la 
carta que us vam trametre. Hi dèiem que, si no volíeu fer-les restituir, 
hauríem d'obrar envers el mercader tal com pertocava d'acord amb la justícia 
i la raó. I, tal com aquesta i altres coses s'expressen extensament en la nostra 
carta, us responem que la carta va sortir de la nostra cancelleria redactada 
segons la forma en què un rei acostuma a reclamar justícia a un altre per un 
fet d'aquesta mena. Els reis no tenen el costum de veure allò que surt de la 
seva cort per reclamar justícia, i per això nós no sabíem res d'aquesta carta, 
però ens hem assegurat, després de rebre la vostra, que el rei, pare vostre, i 
els altres reis escrivien a nós, i nós a ells, de la manera esmentada. Però 
Mateu Adrià, el nostre escrivà major, que té els nostres segells, ens ha dit 
que, un cop fets els acords entre nós i vós, va ser convinguda a Saragossa, 
entre Francesc de Prohome, que era el nostre escrivà major, i Mateo 
Ferràndez, el vostre escrivà, certa forma d'escriure sobre afers semblants de 
nós a vós i de vós a nós. I Mateu Adrià diu que en la nostra carta no es va 
seguir aquesta forma, perquè ell, en la data de la carta, no era a la nostra 
cort i l'escrivà que la va redactar, que no coneixia la forma esmentada, la va 
fer de la manera com és costum d'escriure en tal cas a altres reis. Va ser un 
error de l'escrivà, per això no ho heu de tenir a mal, perquè aquestes coses 
passen constantment, per descurança. 


Pel que fa a l'altra questió que esmenteu, que fins ara ens teníeu per amic 
i que havíem rebut del rei, pare vostre, moltes bones obres, i també de vós, 
segons que explica llargament la vostra carta, us responem que és veritat. El 
rei, pare vostre, i nós vam ser sempre amics, i ell ens va fer bones obres, i 
Déu sap que a tothom és evident que va rebre de nós grans ajudes i bones 
obres en els seus afers. I d'això no en volem dir res més, perquè ningú no 
s'ha de lloar pels seus actes. Respecte a vós, rei, considerem que us vau 
portar envers nós com un amic, i nós igualment envers vós, i Si vós ens vau 
ajudar, nós us vam correspondre complidament. 

Pel que fa al que exposeu, rei, sobre el mestre de Calatrava, ens sembla 
que no teniu raó. Els frares de Calatrava que són a Alcanyís, a la nostra 
senyoria, diuen que, d'acord amb el seu orde, van elegir i fer mestre Juan 

Ferràndez, i que això ho podien fer segons Déu i l'orde, perquè els frares 
d'aquell orde que són a Castella estan excomunicats, i els mestres que hi són 
ordenats no ho són segons Déu ni segons l'orde, i sobre això s'ha presentat 
un plet davant el papa. No és raonable que us sentiu agreujat per això, per 
dos motius: l'un, que l'orde esmentat depèn de l'Església i no pertany als 
seglars, i l'altre, perquè això és dins el nostre regne, i no hi teniu res a dir, 
vós ni cap altre rei, dins els nostres regnes, si ells o algun d'ells venen a 
demanar justícia a la nostra cort, els serà feta segons el que dicti la raó i la 
justícia. 

Sobre això que dieu de les galeres que han danyat els vostres ports de 
mar, i que us hem fet altres males obres que no voleu esmentar, us 
responem que vigileu si no ens les heu fetes a nós, que nós no us hem fet 
mai males obres deliberadament ni amb la intenció de fer-les. I, si vau 
considerar que els nostres súbdits us n'havien fet sense raó, si ens ho 
haguéssiu fet saber, els hauríem donat l'escarment que corresponia entre reis 
que eren amics i estaven en pau. De manera que no és culpa nostra, sinó de 
vós, que no ens ho vau fer saber per carta o per requeriment tal com s'ha de 
fer i nós us fem a vós. I, si vós, rei, volguéssiu saber les coses que els 
genovesos, enemics nostres, han fet a la nostra gent als vostres ports, encara 
tindríem més raó de queixar-nos que vós. 

Sobre això que ens dieu de la reina Dona Elionor, tia vostra, i dels 
infants, cosins germans vostres, us responem que no considerem haver obrat 
contra raó en res que ens hagin demanat, sinó que, sempre que ens han 
enviat missatgers per demanar alguna cosa, hem fet el que havíem de fer 
segons justícia i raó. I bé sabeu que, quan vós per la vostra carta ens vau 
pregar que ens apoderéssim de tot allò que posseeixen en els nostres regnes i 
terres, no ho vam voler fer, de manera que si ells, o vós per ells, ens 
demaneu més del que és raonable, no estem obligats a fer-ho. 


A la vostra carta també es fa menció dels tractats de pau que hi havia 
entre nós i vós. Sap Déu, que està entremig de nós i de vós i veu tota la 
veritat, que sempre us hem respectat complidament aquells tractats, signats 
entre nós i vós amb jurament i homenatge, tant per bon amor com pels 
acords presos. I, quan ens heu fet saber alguna cosa, sempre hem complert 
el que teníem el deure i l'obligació de complir. Per això ens han sorprès 
molt certes noves que hem rebut del governador del regne de València abans 
que aquesta carta ens fos presentada. El governador ens ha fet saber que 
unes tropes vostres del regne de Múrcia, amb el penó estès, han vingut a 
saquejar Xinosa i Monòver, que són dins el nostre regne, i hi han calat foc. 
També ens ha notificat que els de Requena han saquejat i destruit el lloc de 
Setaigúes, que és del regne de València. I així mateix hem sentit certes noves 
del governador d'Aragó segons les quals unes tropes vostres que van venir de 
Molina han saquejat algunes aldees de Daroca i hi han calat foc. I tot això 
s'ha fet sense cap requeriment i sense trencar cap tractat de pau o cap acord. 
Per això, rei, com que ens feu i ens heu fet tals obres, sapigueu que en 

endavant no us tenim per amic nostre. Us responem que vÓS, així mateix, no 
ens tingueu per amic vostre. 


Redactada a Perpinyà, sota el nostre segell secret, el dia 4 de setembre de 
l'any de la nativitat de nostre senyor Déu 1356. 


Els preparatius de la guerra 


Tan bon punt es va prendre aquesta determinació i es va 
enviar aquesta resposta al rei de Castella, vam notificar per tots 
els nostres regnes la guerra que havia de començar. I vam 
trametre els nostres comissaris a prendre i ocupar tots els béns 
dels súbdits del rei de Castella, perquè havíem sabut que ell ja 
havia fet semblant provisió als seus regnes contra els nostres 
súbdits. Igualment vam fer fer preparatius i provisions per 
acostar-nos a les fronteres d'Aragó i a fi de procurar tot allò 
que fos necessari per a la guerra contra aquest rei i els seus 
súbdits. 

I per això vam partir de Perpinyà i vam fer camí cap a la 
ciutat de Barcelona, on vam estar un quant temps per 
prosseguir els afers esmentats. Allà mateix, amb cartes 
redactades a Barcelona el dia 4 del mes d'octubre de 1356, vam 
notificar la guerra a tots els nostres súbdits, tant barons i 
cavallers com altres persones, encara que ja ho sabessin: als alts 
infants Pere, comte de Ribagorça i de les muntanyes de Prades, 
i Ramon Berenguer, comte d'Empúries, i als egregis barons 
Pere, comte d'Urgell, i Alfons, comte de Dénia, i als nobles 
Pere de Xèrica, Bernat de Cabrera, comte d'Osona, al prior de 
Catalunya, al mestre de Montesa, a Gilabert de Centelles, i 
igualment a tots els nobles, barons, cavallers i altres de bon 

llinatge del regne de València. I a més es va notificar a totes les 
ciutats, viles i llocs reials del regne de València. Semblantment 
es va escriure als nobles i barons del regne d'Aragó: a Lope de 
Luna, Pere Ferrandis d'Hixar, Felip de Castre, Ximeno de 
Urrea, de la tinença d'Alcalatén, Lluis Cornell, Pere Maça de 
Liçana, Ató de Foces, Juan Martínez de Luna, Balasc d'Alagó, 
Pedro de Luna i el frare Juan Ximénez de Urrea, comanador 
major de Montalbà. I aquestes cartes explicaven que, com que 
el rei de Castella es preparava per causar danys als nostres 
regnes d'Aragó i de València, i s'esforçava a aplegar moltes 
tropes amb aquest fi, pregàvem i manàvem als infants, barons, 
nobles i cavallers i ciutats i viles dels regnes esmentats que 
fessin tots els possibles, amb totes les bones provisions que 
poguessin, perquè aquests regnes fossin ben defensats i 
guardats. I els indicàvem que, per reforçar i guardar millor els 
regnes i per fer mal i perjudici als enemics, a més de les tropes 
que ja hi havíem tramès, hi trametíem aleshores el vescomte de 
Cardona, els nobles Dalmau de Queralt, Ramon Alemany de 
Cervelló, Pere Galceran de Pinós i altres nobles i bones tropes 
de cavall, amb les quals, juntament amb els altres barons, 
nobles i cavallers de bon llinatge i altres de la ciutat i regne de 
València, es podia comptar per defensar els regnes i per fer mal 
als enemics. També els manàvem i els reclamàvem, d'acord amb 
la fidelitat que ens devien, que mentrestant, amb els altres 
vassalls naturals i servidors nostres d'aquells regnes, causessin 
tots els danys que poguessin als enemics, voliem, però, que les 
incursions, corregudes i destruccions que farien a les fronteres 
de Castella les fessin amb bons espies i amb bons plans, de 
manera que el nostre honor hi fos tan ben guardat com 
corresponia. I els notificàvem que nós, l'endemà, havíem de 
partir de Barcelona per anar a Lleida, on aplegariem totes les 
tropes de Catalunya, i d'allà prendriem camí amb el nostre 

exèrcit cap a aquells indrets on sabéssim que era el rei de 
Castella. 


Després, partint de Barcelona, vam fer camí devers Lleida 
per trobar i aplegar la gent que ens havia de seguir cap a les 
fronteres de Castella. Així que vam ser a Lleida, vam prendre 
el camí de Saragossa, i ens vam estar aquí per fer la guerra 
contra el rei de Castella. I, per continuar els preparatius, vam 
traslladar-nos a Calataiud, perquè fa frontera amb Castella. I 
allà vam rebre una carta del rei de Castella, que feia així: 


Al rei d'Aragó, del rei de Castella i de Lleó 

Rei, 

Us fem saber que hem vist la carta que ens vau trametre, ens la va lliurar 
Ífigo de Lorbés, correu vostre, a la nostra ciutat de Sevilla, dimecres 11 
d'aquest mes d'octubre. Segons que se'n desprèn, no heu donat resposta a 
algunes de les coses que us vam dir en l'altra carta que us vam trametre. Rei, 
havent fet mal i dany a la nostra terra la vostra gent, tal com us vam dir, i 
havent-vos tramès Gil Blàzquez, el nostre magistrat de cort, per requerir-vos 
i demanar-vos-en explicacions, no vau manar que s'hi posés remei ni ens vau 
trametre una bona resposta. Al contrari, després d'això, els vostres oficials i 
la vostra gent de Mallorca van capturar naus de la nostra senyoria i van 
empresonar i matar els homes que hi anaven, i van vendre i subhastar 
públicament les naus i les mercaderies que transportaven com si fossin 
d'enemics. Rei, si els nostres súbdits i els nostres vassalls naturals van fer 
això que ens vau dir per rescabalar-se del que els havien fet, o fins i tot si 
haguessin fet més que això, no ens havíeu de culpar de cap greuge. 

Com que ens vau dir que no éreu amic nostre, hem tramès un cavaller a 
dir-vos algunes coses sobre això. Trameteu un salconduit a Requena perquè 
hi vagi i torni segur, i, si ens volguéssiu enviar un cavaller, bé el podeu 
enviar amb seguretat, perquè els missatgers dels reis han d'anar segurs. 


Redactada a la ciutat de Sevilla, segellada amb el nostre segell secret, 18 
d'octubre de 1356. 


Jo, Juan Ferriz, l'he feta escriure per ordre del rei Pere. 
Nós, rebuda aquesta carta, la vam fer llegir al nostre consell. 
I, després de deliberar i prendre un acord, vam respondre al rei 
de Castella de la manera que segueix: 


Al rei de Castella i de Lleó, del rei d'Aragó 

Rei, 

Vam rebre la vostra carta dimarts 15 de novembre, presentada a nós per 
Juan Ferràndez de Arcos i Pedro Ferràndez de Segovia, que s'anomenen 

missatgers vostres, com a contesta a una resposta que havíem fet a una altra 
carta que ens havíeu tramès primer. En aquesta carta, rei, dèieu que no us 
havíem respost a algunes coses que ens havíeu dit en la primera carta. Així 
mateix la vostra carta explicava els mals que la nostra gent havia fet als 
vostres súbdits, i com ens havíeu enviat Gil Blízquez, el vostre magistrat, a 
requerir-nos i demanar-nos-en explicacions, i que no li vam fer una bona 
resposta, sinó que, després, gent i oficials nostres de Mallorca van capturar 
naus de la vostra senyoria i van matar els homes que hi havia i van fer 
subhastar públicament les mercaderies i els béns d'aquells, i que, si els 
vostres vassalls i súbdits van fer algun dany a les nostres terres com a revenja 
o rescabalament del dany que havien rebut, no ho havíem de considerar cap 
greuge. Rei, a tot això us responem que ens sembla que, en la resposta que 
us vam fer a la primera carta vostra, us vam donar contesta a tot allò que ens 
hi dèieu, i així ho hem fet examinar ara altre cop. Però, si ens voleu aclarir a 
què no us vam donar resposta, us en donarem. I, així mateix, sobre la 
contesta que vam fer a Gil Blàzquez, de la qual feu menció en la vostra carta, 
us responem que vam fer portar davant el nostre consell, en presència de Gil 
Blàzquez mateix, els acords que hi havia entre nós i vós, i vam fer respecte 
de tot el que ens va requerir tot allò a què estàvem obligats segons els 
acords, complint amb fets el que s'havia de complir. Tot això es va fer en 
presència de l'esmentat representant vostre i d'acord amb el nostre consell. 
Per això, rei, no heu de tenir-ho per una mala resposta. 


Sobre allò que dieu d'una nau que va ser presa a Mallorca, rei, tingueu 
per veritat que, segons sembla pel procés fet pels nostres oficials, el patró de 
la nau tenia un plet davant el nostre governador de Mallorca i d'amagat va 
capturar quatre mercaders molt rics de l'illa al port de la ciutat de Mallorca i 
va fer vela. El nostre governador, sabut això, li va enviar a dir que feia mal 
fet si se n'anava abans que el plet fos resolt i acabat, i encara feia més mal fet 
perquè se n'emportava els mercaders, per la qual cosa li requeria que els hi 
lliurés. I el patró i els altres que eren a la nau van tirar-li sagetes i sen van 
anar amb la nau. Llavors el governador, veient tan gran crueltat i abús, va 
armar O Va fer armar una nau, Va sortir a perseguir-lo i el va atrapar, i li va 
requerir que li lliurés els mercaders, però no ho va voler fer. Van lluitar, i el 
patró va morir en la brega amb alguns membres de la tripulació, van prendre 
la nau, i, pel crim que el patró havia comès dins els nostres dominis, el jutge 
de Mallorca va confiscar la nau amb tots els béns d'aquell. D'aquest fet, rei, 
a la vostra carta no ens en vau dir res, per la qual cosa no us hi podíem 
respondre. Vós sabeu bé, rei, que els reis que tenen bons tractats de pau i 
treves fermes no s'han de fer mal l'un a l'altre sense requeriment previ que 
permeti veure si s'ha obrat amb dret o no. I vós, rei, sabeu bé que els vostres 
súbdits, pel dany que dieu que havien rebut, no haurien armat ells sols dotze 
galeres i quatre naus que van venir a Mallorca per causar dany a la nostra 
gent amb les vostres ensenyes i amb un almirall vostre, les quals s'havien 
armat als vostres dominis, ni la vostra gent no hauria saquejat les nostres 
terres amb els vostres oficials i amb els vostres penons. I dieu que us vam 
enviar a dir que no us volíem per amic, però vós ens ho havíeu dit abans, i 

nós us vam respondre de la mateixa manera. Totes aquestes raons, rei, us les 
fem saber perquè Déu i tothom conegui la nostra gran justícia i el gran tort 
dels vostres actes. 

Pel que fa al cavaller que ens feu saber que ve a Requena, us responem 
que li enviarem un salconduit, i també a tots els comissionats que ens 
vinguin de part vostra. 

Redactada a Calataiud sota el nostre segell el 6 del mes de desembre de 
l'any de la nativitat de nostre Senyor 1356. (Carta vista pel rei.) 


Història abreujada d'Enric de Trastàmara 


El present escrit no feia menció del comte de Trastàmara, 
però, com que es tracta d'una de les coses notables de la 
guerra, tot seguit s'explica la història d'aquest comte i com va 
venir al nostre servei. A fi de poder fer la guerra millor i amb 
més força, vam trametre missatgers per terres de França al 
comte de Trastàmara —fill bord i primogènit del rei Alfons, 
antic rei de Castella—, que hi vivia exiliat i perseguit pel rei 
Pere de Castella. I, després de moltes negociacions, va venir al 
nostre servei i ens va procurar tota la gent que va poder de la 
terra de Castella, gent que l'estimava i el seguia, i ens van 
servir amb la nostra gent a canvi d'un sou, com s'explica més 
endavant. Segons el pacte que el comte va fer amb nós, li vam 
fer donació, a Catalunya, de Montblanc i Tàrrega i Vilagrassa, 
al regne de València, de Castelló del camp de Borriana i Vila- 
real i, al regne d'Aragó, de Tamarit de Llitera amb les seves 
aldees, de Ricla i d'Épila. Ell va posseir aquests indrets amb 
tota la jurisdicció alta i baixa, pacíficament i sense cap oposició, 
fins al dia que va entrar a Castella amb les grans companyies, 
les quals, per gràcia de Déu i per les nostres negociacions, van 

venir de les terres de França i d'Anglaterra i van ser amb nós a 
Barcelona per les festes de Nadal en què va començar l'any 
1366, i van desposseir i expulsar el rei Pere de Castella de tots 
els reialmes que posseia. El rei va fugir de Sevilla, amb dues 
galeres, cap a Bordeus, que és del rei d'Anglaterra. I, aleshores, 
fugit el rei, el comte de 'Irastàmara, de nom Enric, va ser 
coronat rei a la ciutat de Burgos, i nós vam recobrar tots els 
llocs que li havíem donat, tal com s'explica més extensament a 
la fi d'aquest capitol. 


És cert que el comte de Trastàmara, així que es va fer el 
pacte entre nosaltres, va venir al nostre servei i li vam fer, al 
començament, pagament de moneda, i a més vam proveir de 
viandes les seves tropes fins al dia que el vam posar a sou de 
tres-cents cavalls armats i tres-cents més d'alforrats. Li vam 
assignar el lloc de Borja, perquè d'allà estant fes la guerra amb 
nosaltres, juntament amb tota l'altra gent que havia vingut al 
nostre servei, la qual era distribuida en diversos llocs de la 
frontera, segons que havia ordenat el nostre consell i ho 
requeria la situació. 


La mediació papal i l'inici de les bostilitats 


Després ens en vam tornar a la ciutat de Saragossa, on vam 
celebrar les festes de Nadal, i va començar l'any de la nativitat 
de nostre senyor Déu 1357. Mentre érem en aquesta ciutat, el 
mes de febrer de l'any esmentat, el sant pare ens va trametre 
com a legat seu el cardenal Guillem per tractar pau i concòrdia 
entre nós i el rei de Castella, com pertoca a la seva dignitat 

apostòlica. Vam rebre honorablement el cardenal, d'acord amb 
la seva dignitat, el dia 9 de febrer, quan va entrar a Saragossa. 
Després d'explicar-nos els motius de la seva legació, va partir 
del nostre costat i se'n va anar a visitar el rei de Castella per 
notificar-li les raons per què el sant pare el trametia i negociar 
un acord de pau i concòrdia que posés fi a la guerra, de la qual 
nós ens havíem queixat enèrgicament al cardenal, perquè 
procedia d'injustícia i de gran malícia. I és ben cert que el rei 
de Castella, després que el cardenal hagués parlat amb ell i li 
hagués fet la seva relació, no va voler seguir ni acordar cap 
tracte raonable, sinó que, mogut per gran malícia i supèrbia, 
amb tota la seva gent, va venir a la ciutat de Tarassona el mes 
d'abril seguent i la va assetjar. I per gran malícia, Miguel de 
Gurrea, cavaller d'Aragó, a qui l'havíem confiada i de la qual 
l'havíem fet capità, no es va voler defensar com havia de fer, va 
sortir a negociar amb el rei de Castella i, amb certs pactes, va 
lliurar la ciutat al cap de tres dies. En l'espai d'aquests tres dies 
el capità, amb la seva muller, amb tota la gent de casa seva i 
amb tots els mobles que es va voler emportar, se'n va anar a les 
terres del regne de Navarra. 


Desemparada la ciutat pel capità, el rei de Castella hi va 
entrar. poderosament i en va expulsar tots els habitants, 
desposseits de tots els béns que tenien, i només els va deixar la 
roba que portaven. Nós, a la ciutat de Saragossa, estàvem 
gairebé privats de gent d'armes, perquè tothom es trobava en 
llocs de defensa de les nostres fronteres, de manera que el rei 
de Castella va quedar-se tots els béns de 'Iarassona. I nós, 
torbats per la pèrdua de la ciutat, vam infligir un càstig just a 
alguns habitants d'aquell indret que ens en van venir a donar 
notícia, perquè mereixien justícia, atès que no es van voler 
defensar. Però, després d'uns quants dies, nós vam tenir consell 
i ens va plaure que la dissortada gent del poble baix vingués a 

la ciutat de Saragossa per salvar-li la vida i donar-li 
sosteniment. 


Nós, dominats per una gran por, perquè el rei de Castella 
era tan a prop nostre i teníem tan poca gent, atès que tots eren 
per les fronteres, vam trametre correus urgents a Pere de 
Xèrica, a Lope de Luna, al comte de Trastàmara i als altres que 
eren per les fronteres al nostre servei, demanant-los que 
vinguessin a nós de seguida i notificant-los la pèrdua d'aquella 
ciutat i el perill en què ens trobàvem. l mentrestant vam 
reforçar el nostre palau de l'Aljaferia, tot i que no ens hi 
trobéssim segurs, al cap de pocs dies, però, tots aquells barons 
i altres ja eren amb nós dins la ciutat de Saragossa. També vam 
trametre cartes i el nostre missatger especial al comte de Foix 
perquè vingués a nós per servir-nos i ajudar-nos en la guerra, i 
va venir de seguida amb tropes nombroses i bones a Magallón, 
on érem. Així vam aplegar-nos tots i estàvem d'acord a anar a 
Tarassona per presentar batalla al rei de Castella, i això va ser el 
mes de maig de l'any de la nativitat de nostre senyor Déu 1357. 
Ens vam disposar per combatre'l amb tots els barons, cavallers i 
altres en gran multitud. Però el rei de Castella no va voler 
esperar-nos ni venir a combatre, pensant que Déu l'havia de 
perjudicar perquè feia una guerra injusta. 


La treva negociada pel legat papal 


Essent aquesta la situació, el cardenal Guillem anava de nós 
al rei de Castella i del rei de Castella a nós, negociant i parlant 
d'acords per si trobava la manera de fer-nos avenir. I a nós i 

alguns altres del nostre consell ens va semblar que el cardenal 
es decantava en algun aspecte a favor de la part del rei de 
Castella, i per això el comte de Trastàmara el va reprendre. 
Però, després de diverses negociacions, el rei de Castella, que 
no va gosar combatre amb nós, que ens havíem disposat per 
lluitar a Magallón, tal com hem dit, va consentir que la ciutat 
de Tarassona passés a mans del cardenal, que es declarés una 
treva entre nós i el rei de Castella durant un any per totes les 
questions que hi hagués pendents entre nós i ell, i que el 
cardenal tornés la ciutat a la part que ell considerés que l'havia 
de posseir. En aquests tractes hi va intervenir el noble Bernat 
de Cabrera i altres que havíem designat. 


Quan es va començar a especificar les questions que hi havia 
pendents entre nós i el rei de Castella, la part del rei de 
Castella va al-legar que calia examinar la questió de la terra que 
nós posseim al regne de Múrcia, que, per sentència arbitral del 
rei de Portugal, ja havia estat adjudicada al senyor rei En 
Jaume, avi nostre, quan va signar la pau amb el rei de Castella 
que hi havia llavors, per la qual pau li va restituir la ciutat de 
Múrcia que tenia i posseia per just titol. Els llocs que van ser 
adjudicats al rei Jaume són Oriola, Guardamar, Elx, Crevillent, 
Alacant, la vall d'Elda i tota l'altra terra que és més enllà de 
Xixona, vers Castella. I, certament, no s'havia d'atendre aquesta 
questió perquè, en la negociació de la pau que es va signar 
entre el rei Jaume i el rei de Castella, es va resoldre i atorgar — 
i de fet es va complir— que en corts generals de Castella 
s'aprovés i es confirmés la sentència arbitral donada pel rei de 
Portugal. Però llavors no es va determinar res sobre això, sinó 
que durant tot l'any de la treva, d'acord amb la concessió que se 
n'havia fet, la ciutat de 'Tarassona va continuar en poder del 
cardenal. Fet aquest acord, es va donar llicència a tots aquells 
que teníem a sou, perquè la guerra cessava per raó de la 
negociació i de la treva que s'hi havia declarat. 

Després que fos declarada la treva, que va ser el dia 14 del 
mes de maig de l'any 1357, nós vam anar a la ciutat de 
Saragossa. I aquí, el dia 15 del mes de juny segúent, el 
cardenal, el comte de Trastàmara, Bernat de Cabrera i molts 
nobles barons i cavallers nostres van venir per tractar amb nós 
dels afers de la questió esmentada, i no s'hi va resoldre res, 
perquè la part del rei de Castella no volia entrar de bon grat en 
negociacions per assolir una pau veritable, i van partir del 
nostre costat. 


Vam partir de Saragossa per visitar el regne d'Aragó i vam 
anar a diverses contrades, especialment als llocs de les 
fronteres. I, mentrestant, es van establir uns acords entre nós i 
l'infant de Navarra sobre certes negociacions que havien tingut 
lloc entre nós i el rei de Navarra. I vam restar a Aragó, i a 
l'últim vam arribar a Terol, on vam entrar el dia 27 del mes 
d'octubre de l'any 1357. I, de Terol estant, vam trametre al 
cardenal, que era a la ciutat d'Osca, els nostres missatgers — 
Bernat de Cabrera, Bernat d'Olzinelles, tresorer nostre, i 
Bernat de Tous— per tractar sobre la treva. 


Arribada de l'infant Ferran, germanastre del 

A continuació vam partir de Terol i vam prendre el camí de 
la ciutat de València, on vam entrar la vigília del Nadal en què 
va començar l'any 1358. Després de passar-hi uns quants dies 
vam anar a la ciutat de Xàtiva i es van fer negociacions entre 
nós i l'infant Ferrando, germà nostre, que era a Castella, 

perquè vingués a nós i restés als nostres regnes i al nostre 
servei per defensar la nostra terra i la seva en el cas que s'acabés 
la treva esmentada, que esperàvem que s'aixecaria per la malícia 
del rei de Castella, que per cap acord raonable, ni per les 
negociacions del cardenal ni per altres, no es volia moure del 
seu mal propòsit. Partint de Xàtiva, ens en vam tornar a la 
ciutat de València. Quan hi havíem passat no gaires dies, 
l'infant Ferrando, germà nostre, delerós de servir-nos, va venir 
al nostre costat a València honorablement i tal com li 
corresponia. Nós vam sortir-li a l'encontre fora de la ciutat i el 
vam rebre generosament, i vam estar junts uns quants dies. Li 
vam concedir la procuració general dels nostres regnes, com se 
sol fer al primogènit d'Aragó, i vam designar diverses persones 
i certs oficials perquè l'ajudessin a administrar els nostres 
regnes i a dur a terme la procuració esmentada, entre els quals 
li vam assignar, com a canceller de la governació, Pere Cima, 
savi en dret de la ciutat de Tortosa. 


Cerca de finançament i continuació de les 


bostilitats 


Posats en ordre els afers de l'infant Ferrando, vam partir de 
València el dia 26 del mes de febrer de l'any 1358. Quan vam 
ser a Santa Maria del Puig per visitar la Mare de Déu, la nostra 
molt estimada muller va parir una filla que es va dir Elionor, 
que després va ser reina de Castella. Vam prendre el camí de la 
ciutat de Barcelona, on vam arribar el dia 22 del mes de març. 
Al cap d'uns quants dies en vam partir i vam anar a Girona, on 

vam estar més de dos mesos. Vam fer peticions per diversos 
llocs de Catalunya per sostenir les grans despeses que havíem 
fet i fariem per raó de la guerra, i ens en vam tornar a 
Barcelona, on vam arribar el dia 10 de juny. Després d'uns 
quants dies, per afers nostres que eren molt necessaris, vam 
anar a la vila de..., i, resolts aquells afers, ens en vam tornar a 
Barcelona, on vam arribar el dia 12 del mes d'agost d'aquell 
mateix any, i ens hi vam estar fins al dia 29 d'octubre. 


Nós, veient que la treva declarada gràcies a la negociació del 
cardenal no anava per bon camí, vam partir de Barcelona i vam 
anar cap a Aragó, passant per Lleida, per Montsó i per la ciutat 
de Saragossa, i vam venir als llocs de la frontera, com Carifiena 
i Moll, i al setge d'Alcalà, un lloc que ens havia pres el rei de 
Castella —i aquest setge el vam haver d'aixecar per una gran 
nevada. I vam venir al lloc de l'Almúnia, on vam celebrar les 
festes de Nadal en què va començar l'any de la nativitat de 
nostre senyor Déu 1359. 


La ruptura de la treva 


l és cert que l'infant Ferrando, trobant-se al regne de 
València com a procurador nostre, va requerir al rei de Castella 
que li restituís i li tornés el lloc de Jumella, situat a la frontera 
del regne de València i de Castella, devers la part de Villena, 
aquest lloc era del noble Pere Maça de Liçana, del qual era el 
castell de Moixent, i el rei l'havia pres durant la treva i no el va 
voler restituir. Per aquesta raó l'infant, com que no volia sofrir 
una injúria tan gran contra nós, amb consentiment i voluntat 

nostra, que ho havíem de fer per justícia, va trametre el seu 
procurador al lloc anomenat Útiel, situat dins Castella, i el 
procurador, pel poder que se li havia donat, va desvincular 
l'infant del vassallatge que tenia respecte del rei de Castella. 
Aleshores l'infant va convocar totes les hosts del regne de 
València i va entrar al regne de Múrcia, arrasant i destruint i 
causant tants danys com podia als súbdits del rei de Castella. I 
també va posar setge al lloc de Cartagena. En aquest setge li va 
arribar la notícia que el rei de Castella havia donat mort a 
l'infant Joan, germà seu i nostre, fill del senyor rei Alfons, el 
nostre pare, i de la reina Elionor, madrastra nostra i tia del rei 
de Castella, li va donar mort així: mogut per la ira, el rei el va 
ferir amb una javelina dins mateix de la casa on s'estava. I per 
aquesta raó es va trencar la treva i es va reprendre la guerra. 
L'infant Ferrando se'n va tornar a la ciutat de València amb les 
seves hosts, i nós vam haver de continuar la guerra. 


Incursió del Cerimoniós a Castella i batalla 


naval de Barcelona 


Trobant-nos a Almúnia i veient que el rei de Castella 
continuava la guerra contra nós i els nostres súbdits, vam 
decidir partir-ne, i ho vam fer el dia 22 de gener de l'any 1359, 
ens en vam anar a Calataiud, on vam passar uns quants dies. 
Després ens vam traslladar amb totes les nostres hosts a Terrer. 
A continuació vam anar al lloc de Moros, on vam arribar el dia 
15 del mes de març. L'endemà vam començar a entrar per 
Castella i vam arribar al camp que s'anomena Alavés, on vam 

fer parada aquella nit. El dia segúent vam partir d'aquest camp 
i vam anar a Castell d'Haro i vam prendre el lloc i el castell. 
Aquest dia va arribar l'infant Ramon Berenguer, oncle nostre, 
amb tropes nombroses i bones al nostre servei. L'endemà vam 
fer cremar el castell i el lloc i vam traslladar-nos a un altre lloc 
anomenat Escobosa. Després, partint d'allà, ens en vam anar 
amb tota la nostra gent al lloc anomenat Medinaceli i el vam 
fer combatre durant dos dies. Com que era ben emmurallat i 
ben fortificat, no hi vam poder fer res, per manca de viandes 
ens en vam haver d'anar, que, si ens n'haguéssim pogut 
apoderar, no ens hauria calgut aturar-nos fins a Toledo, per 
això ens en vam tornar a Saragossa, on vam arribar el dia 28 de 
març. Í aquesta entrada la vam fer per Castella, perquè havíem 
sabut que el rei de Castella s'havia allunyat de les fronteres 
d'Aragó i era a Sevilla per preparar grans armades a fi de passar 
a lilla de Mallorca. Trobant-nos a Saragossa, vam decidir fer 
camí ràpidament cap a Barcelona per aparellar els nostres 
vaixells i presentar combat al rei de Castella i al seu estol, i vam 
deixar les fronteres defensades per la nostra gent d'armes: una 
part per l'infant Ferrando, una altra pel comte de Trastàmara, 
una altra per Pere de Xèrica i una altra pel comte de Dénia, i 
tota la resta de la cavalleria amb ells, segons les nostres ordres. 


Vam partir, doncs, de Saragossa i vam prendre el camí de la 
ciutat de Barcelona, on vam arribar el dia 8 del mes d'abril de 
l'any 1359. Quan vam ser-hi, al cap de pocs dies el rei de 
Castella va arribar en persona a la platja d'aquella mateixa 
ciutat amb quaranta naus entre grans i petites i amb trenta 
galeres i alguns llenys armats. I això va ser en la vigília de la 
Pentecosta. Així, el rei va fer ancorar tot el seu estol a la platja, 
on hi havia deu galeres nostres ben armades i algunes naus, 
entre les quals n'hi havia una de molt gran i encuirada, els 
nostres homes destres en la mar van posar aquesta nau dins els 
bancs de sorra, prop del monestir dels frares menors, i van 

disposar les galeres al cantó antigament anomenat d'En Ciges, 
que és a la riba de la mar, a la fi del carrer anomenat Regomir, 
fins al monestir dels frares menors. I es van disposar quatre 
ginys o brigoles de dues caixes, que es giren cap on es vol. 
Igualment es van disposar tots els llatits amb els seus ballesters 
per presentar batalla a l'estol de Castella. I va venir tota la 
ciutat, amb membres de tots els gremis, cadascun amb els seus 
penons i les seves armes, i també va acudir gent de tots els llocs 
que són a dues o tres llegúes de la ciutat, amb les seves armes, 
per tal com hi eren obligats per l'usatge Princeps namque. Així 
mateix, la gent que era a la ribera, en defensa seva, va girar 
totes les barques amb les carenes cap a la mar i les obertures 
cap a terra, per protegir-se de les sagetes que arribaven. 


Preparada així la ciutat, el dilluns segient, l'endemà de la 
Pentecosta, dia 10 de juny, el rei de Castella va manar donar 
batalla contra el nostre estol amb les galeres i naus que hi van 
fer acostar. Des de l'hora de tèrcia fins a l'hora baixa van 
continuar la batalla. La nostra gent es defensava amb valentia, 
de manera que alguns, tant dels nostres com dels seus, van ser 
ferits per la gran quantitat de viratons que volaven pertot arreu. 
I també hi havia les catapultes que tiraven, per aquí i per allà, 
tal com els semblava: l'estol de Castella estava espantat per la 
defensa de les nostres catapultes i dels ballesters. Quan van 
veure que no podien fer res més, tot l'estol de Castella es va 
retirar fora dels bancs de sorra, i allà van reposar tota la nit. 


L'endemà, dimarts, aquells que comandaven l'estol de les 
nostres galeres les havien ajuntades i disposades, al llarg de la 
nit, en molt menys espai que no ocupaven abans, des del cantó 
que antigament s'anomenava de l'Ancorer fins al cantó que és a 
prop del monestir dels frares menors. Í, cap a l'hora de tèrcia, 
tot l'estol del rei de Castella es va acostar a l'estol de les nostres 
galeres i hi van fer atansar totes les naus i les naus majors. A 
les popes hi havien fet algunes brigoles petites que tiraven 

pedres, però no els servien de res, tota la nostra gent, la de 
l'estol i la de la ribera, feien gran cridòria a manera d'escarni 
cada vegada que llançaven pedres, perquè no produien cap 
dany. També van fer acostar a la nostra nau la nau més gran de 
les del rei de Castella amb una catapulta que havien posat a la 
popa per tirar contra la nostra, la nostra nau va disparar una 
bombarda, va tocar i destruir els castells de la nau de Castella i 
hi va matar un home. Al cap de poc, amb la bombarda van 
disparar un altre tret, va tocar l'arbre de la nau castellana, hi va 
fer una gran esquerda i hi va matar algunes persones. 
L'almirall de Castella, veient que la seva presència els portava 
més dany i deshonor que profit, va manar retirar tot l'estol fora 
dels bancs de sorra. En aquell lloc on solien ancorar els 
vaixells, van hissar les veles de totes les naus per navegar. Això 
va ser el dimarts esmentat abans de l'hora de dinar. Durant la 
nit tot l'estol va partir de la platja, va fer camí fins a les mars 
del cap de Tortosa i després es va dirigir a l'illa d'Eivissa, el rei 
de Castella hi va prendre terra amb tot el seu estol, va posar 
setge al castell d'Eivissa i va saquejar tota aquella illa, sense 
trobar-hi defenses fora del castell. 


Desplaçament de la guerra a Mallorca 


Nós, veient que el regne de Mallorca amb les seves illes 
estava en greu perill, vam decidir anar-hi personalment. Amb 
les galeres esmentades i altres que vam fer aparellar i amb naus 
i altres vaixells necessaris, vam partir de Barcelona el 23 del 
mes de juny i vam passar a l'illa, vam prendre terra a la ciutat 


36 


de Mallorca el dia 3 de juliol. Aquí, amb l'ajuda de la ciutat i el 
consell de nobles i de cavallers que ens acompanyaven, entre els 
quals hi havia Bernat de Cabrera, Gilabert de Centelles, 
Francesc de Perellós i molts altres nobles i cavallers, vam 
prendre aquesta decisió: amb el nostre estol, que tenia un gran 
nombre de galeres i de naus —hi havia ben bé cinquanta fustes 
de rem—, i amb tropa nombrosa i bona, així de terra com de 
mar, aniríem en persona a l'illa d'Eivissa per combatre amb el 
rei de Castella. Però no va plaure a Déu que es dugués a terme, 
perquè dues galeres de l'estol d'aquest rei que feien guàrdia van 
trobar-se un llaút que venia a nós, a la ciutat, amb uns 
pagaments que el bisbe de Mallorca ens trametia, i el van 
capturar, pels homes que hi anaven, van saber el gran estol que 
havíem fet aparellar a Mallorca i que havíem d'anar 
personalment a l'illa d'Eivissa contra el rei de Castella. El capità 
d'aquelles dues galeres va anar de seguida al rei de Castella i li 
va notificar el que havia sabut pels homes del llaút que havia 
pres. El rei, espantat, va aixecar el setge del castell d'Eivissa, va 
fugir amb el seu estol i va tornar-se'n al regne de Castella, 
deixant al lloc del setge ginys i artilleries i altres aparells que 
havia fet per combatre. 


Al cap de pocs dies, quan estàvem preparats per partir amb 
el nostre estol, vam rebre la notícia que el rei de Castella se 
n'havia anat i havia abandonat l'illa d'Eivissa per por de la 
nostra vinguda, perquè ell, sabent la guerra injusta que ens 
feia, no va gosar aventurar-se a entrar en batalla amb nós, 
tement el càstig de Déu, que és jutge i senyor de les batalles. 
Per això de seguida, amb els nobles i els altres del nostre 
consell, vam decidir que Bernat de Cabrera, en qualitat de 
capità nostre, anés contra l'estol del rei de Castella que fugia i 
el perseguís. Bernat va partir d'on érem amb quinze galeres i 
va perseguir l'estol del rei de Castella fins a les mars d'Almeria 
i, sense que s'hi esdevingués res més, se'n va tornar on érem, a 

Barcelona. I nós vam partir de la ciutat de Mallorca el dia 26 
d'agost i vam prendre terra a Barcelona el dia 29 d'aquell 
mateix mes. 


Convocatòria de corts catalanes 


Trobant-nos a la ciutat de Barcelona, veient les grans 
despeses que s'havien de fer a causa de la guerra, que s'havia 
reprès per culpa del rei de Castella, vam decidir celebrar corts 
catalanes a la vila de Cervera d'Urgell. Per això vam partir de 
Barcelona el dia 8 del mes d'octubre segúent i vam anar a 
aquesta vila, on vam celebrar les corts, que van acabar i ser 
llicenciades el dia 20 de desembre. En aquestes corts tots els 
braços ens van oferir una gran suma de diners per mitjà d'un 


fogatge. 


Continuació de les bostilitats a Aragó i 
signatura de la pau 

Celebrades les corts, vam partir de la vila i vam anar a 

Lleida, on vam passar les festes de Nadal en què va començar 


l'any de la nativitat de nostre Senyor 1360. I el dia 28 de 
desembre, com que els afers de la guerra ens eren urgents i 

perillosos, vam partir de Lleida i vam fer camí cap a Saragossa, 
on vam arribar el dia 3 de gener. I, trobant-nos en aquesta 
ciutat, per mitjà de negociacions vam recobrar la ciutat de 
Tarassona, perquè Gonzalo Gonzàlez de Lucio, cavaller natural 
de Castella, a qui el rei de Castella havia confiat la ciutat, ens la 
va lliurar sense cap impediment ni oposició. Resolta així 
aquesta questió, vam partir de la ciutat de Saragossa el dia 19 
del mes de febrer, i vam anar amb la nostra gent d'armes a 
Magallón, d'allà ens vam encaminar cap a la ciutat de 
Tarassona, on vam entrar el dia 26 del mateix mes de febrer, 
poderosament amb totes les nostres tropes. 


Després d'estar alguns dies a la ciutat de 'Tarassona, en vam 
partir el dia 16 de març i ens vam encaminar cap a Borja, on 
ens vam estar deu dies. I allà van venir a nós l'infant Ferrando i 
Bernat de Cabrera, amb molts altres que havien partit del setge 
d'Alfaro. Allà mateix vam donar llicència a alguns barons i 
cavallers per tal que deixessin de rebre un sou. Partint de Borja, 
ens vam dirigir a Saragossa, on vam entrar el dia 27 del mes de 
març. Trobant-nos en aquesta ciutat, va abandonar aquest món 
el noble Lope, comte de Luna, pel qual ens vam afligir, perquè 
era un servidor nostre molt proper, esforçat i poderós. Per 
continuar la guerra, vam partir de Saragossa i vam anar a 
Carifiena, on ens vam estar fins al dia 28 de maig, quan ens en 
vam tornar a Saragossa, on ens vam estar fins al 7 de juliol. 
Partint d'aquesta ciutat, ens vam encaminar cap a Barcelona, 
on vam arribar el darrer dia del mateix mes de juliol. I, per 
algunes notícies relatives a la guerra, vam partir de Barcelona i 
vam tornar a Lleida, on ens vam estar uns quants dies, un cop 
resolts els afers pels quals hi havíem anat, ens en vam tornar a 
Barcelona, on vam arribar el dia 6 de setembre segient. El mes 
de novembre vam trametre la nostra filla, la infanta Constança, 
per muller al rei Frederic de Sicília, cunyat nostre, amb vuit 
galeres i dues naus, de les quals va ser capità OIf de Pròixida. 

Ens vam estar a la ciutat de Barcelona, administrant els afers 
dels nostres regnes, fins al dia 17 del mes de febrer de l'any de 
nostre senyor Déu 1361, que en vam partir i ens en vam tornar 
a Lleida, on ens vam estar uns quants dies. D'aquí vam anar a 
Saragossa, on vam arribar el dia 22 de març, i ens hi vam estar 
uns quants dies. Després vam partir d'aquí i vam anar a 
Calataiud, on vam arribar el dia 15 del mes d'abril seguent i 
vam estar durant uns quants dies administrant els afers de la 
guerra, perquè el rei de Castella s'acostava amb tot el seu 
exèrcit a les nostres fronteres. I vam partir de Calataiud i ens 
en vam anar, amb totes les nostres tropes de cavall i de peu, a 
Terrer i, en el camp d'aquest lloc, vam acampar per reconèixer 
les nostres tropes i aplegar-les, perquè s'havia decidit que, un 
cop passada revista a les tropes, anéssim de seguida a instal:lar- 
nos al camp Alavés, que és més o menys a una llegua del castell 
i lloc nostre d'Ariza, que el rei de Castella tenia assetjat, per tal 
que l'endemà fóssim al setge d'Ariza per combatre amb el rei. 


El rei de Castella, que sabia que hi anàvem i no volia 
presentar batalla, ens va trametre el cardenal Guillem, que va 
començar a negociar entre nós i ell, de manera que nós, per 
reverència de Déu i per honor de la Santa Església de Roma i 
del cardenal, que hi intervenia en nom seu, vam acceptar la 
pau, i a l'últim no es va produir la batalla. El dia 7 del mes de 
maig vam partir dels camps de 'Terrer i ens en vam tornar a 
Calataiud. Trobant-nos en aquest lloc, van venir missatgers del 
rei de Castella, que negociaven amb nós per mitjà del cardenal. 
Gràcies als consells de l'infant Ferrando, del comte de 
Trastàmara, de Pere de Xèrica i d'alguns altres nobles i homes 
savis del nostre consell, es va concedir la pau entre nós i el rei 
de Castella. També es va decidir que Bernat de Cabrera anés a 
aquest rei, que era al lloc de Deza, com a missatger nostre, 
amb alguns nobles i cavallers nostres, per complir i tancar els 
acords que s'havien pres entre nosaltres, els reis, va partir d'on 

erem el dia 17 de maig. Il aquest mateix dia, per mostrar el 
poder que Déu per la seva gràcia ens ha confiat, vam fer 
desfilar totes les nostres tropes de cavall i de peu, en les quals 
hi havia els infants Pere i Ramon Berenguer, oncles nostres, 
l'infant Ferrando, germà nostre, el comte d'Urgell, nebot 
nostre, el comte de Dénia i el comte de Prades, el comte de 
Trastàmara, Pere de Xèrica, el vescomte de Cardona, Pedro de 
Luna, el comanador de Montalbà i el mestre de Calatrava i 
molts altres barons, nobles i cavallers notables dels nostres 
regnes. Í, feta la desfilada, el dia 18 del mateix mes de maig es 
va publicar i proclamar la pau entre nós i el rei de Castella. 


El dia 20 de maig vam convidar el cardenal amb tots els seus 
acompanyants i li vam retre l'honor que li corresponia. I, com 
que la pau havia estat ratificada i publicada, per aturar les grans 
i innombrables despeses que ens havíem acostumat a fer per 
raó de la guerra i per la defensa dels nostres regnes, vam donar 
llicència i deixar de pagar el sou a Pedro de Luna, al 
comanador de Montalbà, al mestre de Calatrava i a Gonzalo 
Gonzàlez de Lucio. El dia 23 d'aquell mateix mes vam donar 
llicència a tothom per tal que deixés de cobrar un sou, atès que 
s'acabava la guerra. Resolts aquests assumptes, vam partir de 
Calataiud el dia 25 de maig i ens en vam anar a Carinena, on 
vam estar fins al 19 de juny. I d'allà vam anar a Saragossa, on 
vam arribar el dia 20 del mateix mes. I allà vam fer parada per 
reforçar el regne d'Aragó fins al 19 de juliol, que en vam partir 
per anar a Barcelona, on vam arribar el dia 4 d'agost de l'any 
1361. 

Arribada de tropes franceses de mercenaris 


Trobant-nos en aquesta ciutat, vam rebre la notícia que 
venien grans tropes de França per entrar al Rosselló. I nós, per 
oposar-nos-hi, vam fer convocar l'usatge Princeps namque. Vam 
partir de Barcelona el dia 22 del mes d'agost i vam anar a 
Girona, on s'aplegaven totes les hosts de Catalunya per entrar 
al Rosselló i presentar resistència. Tot i que les tropes del 
Rosselló amb els nostres oficials van oposar-s'hi com calia, 
tanmateix, nosaltres vam tirar endavant amb totes les nostres 
hosts i vam tenir notícia certa dels nostres oficials del Rosselló 
i de la vila de Perpinyà que totes aquelles tropes, assabentades 
de la nostra vinguda, se n'havien tornat. Llavors vam partir de 
Girona i ens en vam tornar a Barcelona, on vam arribar el dia 4 
del mes de setembre segúent. D'aquesta ciutat estant, vam 
conduir els assumptes dels nostres regnes i vam trametre al 
sant pare el noble Bernat de Cabrera com a missatger, amb 
diverses galeres que li vam fer armar, per tractar d'alguns afers 
nostres indispensables. A Barcelona mateix vam celebrar les 
festes de Nadal, en què va començar l'any de la nativitat de 
nostre Senyor 1362. Celebrades les festes, vam partir de la 
ciutat el darrer dia del mes de desembre, i ens vam encaminar 
cap a València, on vam arribar el dia 3 de febrer. 


Desplaçaments de la família reial per fugir 
de la pesta 

Trobant-nos en aquesta ciutat de València, Bernat de 
Cabrera, amb dues galeres, va venir de Castella, on havia anat 
per afers nostres, i va prendre terra el 21 de febrer. I l'endemà 
van venir de Castella el comte d'Osona i Bernat de Palou. Al 
cap d'uns quants dies vam partir de València i vam anar al lloc 
del Puig, on ens vam embarcar en aquelles dues galeres amb la 
reina, el dia 18 del mes d'abril, per dirigir-nos a Cotlliure. 
Partint del Puig, vam arribar a Peníscola. I, com que hi havia 
pesta al regne de València i també a Barcelona, se'ns van afegir i 
van embarcar en les nostres galeres el duc i l'infant Martí, fills 
nostres, perquè els duguéssim a Perpinyà, on ja havia passat la 
pesta. Vam continuar el nostre viatge passant per Barcelona, on 
no ens vam aturar sinó per proveir-nos de queviures. I el dia 28 
d'abril vam arribar a Cotlliure, allà vam prendre terra i vam 
pujar a la vila de Perpinyà, on vam entrar el primer de maig de 
l'any 1362. 


Ruptura de la pau i convocatòria de corts 


generals 


Encara que ens pensàvem que el rei de Castella ens 
respectava la pau, la qual, tal com s'ha dit, va ser confirmada i 
publicada a Calataiud quan vam haver tornat dels camps de 
Terrer, tanmateix aquest rei, per la seva gran iniquitat, amb un 
vast desplegament de tropes, sense notificar-nos — cap 
desafiament, va venir a assetjar Calataiud. D'això en vam tenir 
notícia, trobant-nos a la vila de Perpinyà, el dia 17 del mes de 
juny. IL, un cop assabentats d'aquest fet, rebíem continuament 

d'Aragó, per correus i encara per altres persones d'aquest 
regne, notícies que deien que el rei de Castella assetjava amb 
molta força la vila de Calataiud. Bernat de Cabrera deia que no 
era veritat ni era possible, però nós, veient que la cosa era certa, 
a fi de posar remei al mal que s'acostava, vam partir de la vila 
de Perpinyà el 2 de juliol i ens vam encaminar cap a Barcelona, 
on vam arribar el dia 10 del mateix mes. I de seguida vam 
trametre el comte d'Osona amb altra gent de cavall vers 
Saragossa, on va trobar el noble Pedro de Luna amb alguna 
gent d'armes que tenia per posar al nostre servei, a fi que amb 
tots els barons i altres d'Aragó i amb l'infant Ferrando, que 
també hi era, s'enfrontessin al rei de Castella, que tenia 
assetjada Calataiud. Irobant-nos així a la ciutat de Barcelona, 
vam tenir notícia que la reina havia parit al castell de Perpinyà 
un infant que es va dir Alfons, el dia 12 de juliol de l'any 1362, 
a l'hora del toc de l'Ave Maria. Més tard, el dia 22 d'agost, ens 
va arribar notícia certa que el comte d'Osona i Pedro de Luna, 
amb alguns altres, havien estat empresonats pel rei de Castella 
al lloc de Miedes. I el dia 7 de setembre segúent ens va arribar 
una altra notícia, que Calataiud s'havia retut al rei de Castella. 
Certament, els de Calataiud ja ens havien notificat el pacte que 
havien fet amb el rei, si nós no els socorríem. 


Per algunes negociacions de pes, que aleshores havien tornat 
a començar entre nós i grans companyies de França, que 
esperàvem que ens ajudarien i que tindríem a sou, vam partir 
de Barcelona a correcuita el dia 13 del mes de setembre i vam 
prendre el camí de Perpinyà, on vam arribar el dia 16. 
Conclosos els afers per què hi havíem anat, vam partir de la 
vila de Perpinyà el dia 12 d'octubre i ens en vam tornar a 
Barcelona, on vam arribar el dia 24. I el dia 6 de novembre en 
vam partir i ens vam encaminar cap a Aragó. Vam arribar a 
Montsó, on havíem convocat corts generals de tots els nostres 
regnes el dia 15 de l'esmentat mes de novembre. I vam celebrar 

aquestes corts per rebre consell i ajuda dels nostres súbdits per 
raó de la guerra que havia tornat a causa de la gran malícia del 
rei de Castella. Vam continuar les corts fins al dia 12 d'abril de 
l'any de la nativitat de nostre Senyor 1363. Ens van oferir grans 
sumes de diners per satisfer les necessitats de la guerra. 
Després d'aquest oferiment, vam llicenciar les corts i, d'acord 
amb aquells que eren a les corts, vam trametre els nostres 
missatgers a França, al comte de Trastàmara —que per raó de 
la pau que haviem fet al camp de Terrer se n'havia anat del 
nostre servei—, per demanar-li que tornés a servir-nos en la 
guerra. El comte va tornar a nós amb mil homes de cavall i mil 
de peu, quan érem a Montsó, i en vam partir el dia esmentat i 
vam prendre el camí de la ciutat de Saragossa, on vam arribar 
el dia 16 del mes d'abril. Després en vam sortir i vam visitar 
alguns llocs de les fronteres. I llavors vam tornar a la ciutat, on 
vam entrar el dia 10 de maig seguent. 


Desplaçament de la guerra al regne de 


València 


Trobant-nos a Saragossa, vam rebre notícia certa que el rei 
de Castella tenia assetjada la ciutat de València. Nós, de 
seguida, vam decidir enviar-hi, amb cartes escrites de la nostra 
mà, Ramon de Vilanova, el nostre algutzir, per notificar-los 
que nós en persona els anàvem a socórrer i ajudar. I, com que 
calia confiar aquesta tasca a algú que ens fos fidel i sabés entrar 
a la ciutat, vam decidir trametre-hi l'esmentat Ramon, que per 
la gràcia de Déu se'n va sortir tan bé que, abans que el rei de 

Castella s'acostés a la ciutat, ell ja era dins. El comte de Dénia i 
tots els altres que hi eren, quan van assabentar-se de la nostra 
vinguda, es van sentir molt confortats i alleujats. Vam partir, 
doncs, de Saragossa el dia 20 de maig i ens vam encaminar cap 
al regne de València. Quan vam arribar a la vila de Sant Mateu, 
vam aplegar totes les nostres tropes de cavall i de peu per anar 
a València i treuren el rei, que la tenia assetjada tal com s'ha 
dit. Fent camí, vam arribar a l'hostal d'En Verdú el dia 5 del 
mes de juny seguent. L'endemà vam partir amb totes les 
nostres hosts i vam anar al lloc d'Almassora. Després vam 
partir d'Almassora, vam anar a Borriana i vam fer instal:lar 
totes les nostres tropes als camps. A continuació ens en vam 
anar a Alcossaiba, d'on vam partir el dia 12 de juny i vam anar 
als camps de Nules, a prop de la font de la Llosa, i aquí 
esperàvem la batalla amb el rei de Castella, que era dins de 
Morvedre. Però, per algunes negociacions que es van fer entre 
nós i el rei de Castella, a través de l'abat de Fécamp, Bernat de 
Cabrera, el comte de Dénia i Francesc de Perellós, es va evitar 
la batalla, per bé que nós l'hauríem esperat al camp el dia que 
li haviem assignat. I nós, l'endemà després de dinar, vam partir 
del camp i ens vam tornar a instal:lar amb totes les nostres 
hosts a l'horta de Borriana, on vam estar fins al dia 9 del mes 
de juliol segient. I vam partir d'aquí i ens en vam anar a 
Castelló de la Plana. 


Empresonament i mort de l'infant Ferran 

A Castelló ens hi vam estar uns quants dies. I aquí vam 
rebre algunes queixes secretes de moltes intrigues que l'infant 
Ferrando, germà nostre, maquinava contra nós. Per evitar el 
gran dany que se'n podria derivar per a nós i els nostres regnes, 
vam celebrar el nostre consell secret amb alguns poderosos del 
nostre consell, i vam disposar que l'infant fos empresonat. Vam 
fer per manera que vingués a nós a Castelló, perquè ell 
s'allotjava amb la seva gent a Almassora. I l'infant va venir 
juntament amb el comte d'Urgell, amb el vescomte de 
Cardona, amb Don 'Tello, germà del comte de Trastàmara, i 
molta altra gent. Van entrar a la nostra residència solament els 
caps majors i van ficar l'infant en una cambra, quan hi va ser, li 
vam trametre els nostres algutzirs perquè li manessin de part 
nostra que es tingués per pres. Ell, furiós, menyspreant la 
nostra ordre, no es va resignar a ser empresonat, sinó que es va 
enfrontar amb fúria als algutzirs i va prendre les armes per 
defensar-se, es va alçar una gran cridòria i un gran avalot a la 
nostra residència, per la qual cosa nós, inflamats, vam cridar i 
manar que si no es deixava prendre, que morís, i tot seguit el 
van matar. I van morir amb ell Lluís Manuel, Diego Pérez 
Sarmiento i alguns altres. El comte d'Urgell i el vescomte de 
Cardona van quedar molt aterrits per aquest fet, sens van 
acostar i ens van demanar si els calia témer per les seves 
persones, i nós els vam respondre que no. Però el vescomte de 
Cardona va sortir de la nostra residència amb tot aquell aldarull 
que hi havia i va fugir amb els seus i no va tirar la regna fins 
que no va haver passat la barca d'Amposta, i encara va 
continuar fugint fins a Cardona. Trobant-nos així, es va moure 
un gran aldarull entre les tropes de l'infant i les tropes del 
comte de Trastàmara i les nostres tropes, que temien que no 
ens haguessin mort, i per això vam haver de pujar en un lloc 
elevat de la casa, on vam mostrar la nostra persona i els vam 
manar que no es moguessin. Llavors totes les tropes es van 

contenir, perquè havien vist la nostra persona. Tanmateix, els 
va ser notificada la mort de l'infant Ferrando. I tots sen van 
tornar a les seves posades, als llocs on acostumaven a estar-se, i 
nosaltres vam restar allà uns quants dies. 


Després vam partir de Castelló el dia 20 de l'esmentat mes 
de juliol i en diverses jornades vam anar a la ciutat de Tortosa 
per prendre possessió de la ciutat, la qual, amb tot el 
marquesat, ens pertanyia a nós i a la nostra corona, pel vincle 
que es va incloure en la donació que el senyor rei Alfons, pare 
nostre, va fer a l'infant Ferrando de la ciutat i el marquesat. I 
els prohoms de 'Tortosa, quan se'ls va donar fe del vincle 
esmentat —encara que ho sabessin tan bé com nós—, ens van 
acceptar com a senyor seu natural i van sentir una gran alegria 
de tornar a la nostra corona, perquè, quan es va fer a l'infant la 
donació de la ciutat, en van quedar molt afligits i descontents i 
van ser forçats i amenaçats, i encara alguns dels més 
importants van rebre favors i gràcies per tal que hi 
consentissin, segons que ja s'ha explicat al primer capitol del 
present llibre, en què es relata que, quan érem infant, vam 
patir molts perjudicis i persecucions del senyor rei, pare nostre, 
que seguia els precs i les pressions de la reina Elionor, 
madrastra nostra i mare de l'infant esmentat. 

Posats en ordre els afers d'aquesta ciutat, en vam partir i 
vam fer camí vers Aragó, visitant i reconeixent molts llocs de la 
frontera per fortificar-los de cara a la guerra. El dia 6 del mes 
de setembre de l'any 1363 vam entrar a la ciutat de Saragossa. 
Després d'estar-hi deu dies, en vam partir el dia 16 i ens vam 
posar en camí vers la vila de Perpinyà, passant per Montsó, 
Barbastre, Lleida, Cervera d'Urgell, Ripoll i Camprodon. Vam 
entrar a la vila de Perpinyà el dia 23 d'octubre i ens hi vam 
estar uns quants dies. El dia 30 del mateix mes vam partir de 
Perpinyà i ens en vam anar a Barcelona, on vam arribar el dia 
10 de novembre i ens vam estar uns quants dies. En vam partir 

el dia 10 de desembre segient i vam anar a Lleida, on vam 
celebrar les festes de Nadal en què va començar l'any de la 
nativitat de nostre Senyor 1364. El darrer dia del mes de 
desembre vam partir d'aquí i, aquell mateix dia, vam arribar a 
Montsó, d'on vam partir el 3 de gener. I vam encaminar-nos a 
Saragossa, on vam arribar el dia 9 del mateix mes, i en aquest 
trajecte es van separar de nós l'infant Pere, oncle nostre, i 
l'infant de Navarra, per anar a Osca a resoldre uns afers 
indispensables nostres i de la guerra. 


Trobada amb el rei de Navarra i traició de 
Bernat de Cabrera 


El dia 5 del mes de febrer de l'any 1364 vam partir de la 
ciutat de Saragossa per reunir-nos amb el rei de Navarra i vam 
anar fins al lloc de Sangúesa, on ens vam trobar amb aquest rei 
el dia 23 de febrer. En aquest lloc només hi vam estar... dies, i 
en vam partir juntament amb el rei de Navarra per dirigir-nos a 
Sos, on vam estar junts fins al dia 2 de març, quan ell se'n va 
tornar a l'esmentat lloc seu de Sangúesa. I nós vam restar a Sos 
fins l'endemà, que en vam partir i vam prendre el camí d'Osca, 
on vam estar cinc dies. El dia 15 de març ens en vam anar a 
Almudèver, on ens vam trobar amb el rei de Navarra el dia 20 i 
vam estar junts tres dies. 

Quan érem en aquest lloc i havíem d'anar a l'ofici de 
Divendres Sant, va córrer un rumor secret entre el rei de 
Navarra, el comte de Trastàmara i el comte de Dénia: els havien 
dit que aquell dia algun d'ells havia de morir. Ells, encara que 

no dubtessin de nós, van voler esbrinar qui havia tramat aquest 
pla, i sens van acostar per dir-nos la sospita que tenien, i nós, 
com que no en sabíem res, ens vam esmunyir i vam demanar 
de què es tractava. Cadascun d'ells ens va dir que aquesta 
sospita l'havia suscitat Bernat de Cabrera. Nós, per provar el 
fet, li vam trametre un missatge per demanar-li que ens 
vingués a veure. Bernat va respondre als qui li havíem tramès 
que, per un gran mal que sofria en la seva persona, no ens 
podia venir a veure —fingint-se malalt, i no era veritat. Quan 
vam haver rebut la resposta, en presència del rei de Navarra i 
els comtes de Trastàmara i de Dénia, li vam trametre els 
nostres algutzirs perquè, de grat o per força, el fessin venir. I 
Bernat, veient que aquest fet no es podia amagar i que hi podia 
prendre mal, perquè no era possible donar cap excusa, va 
decidir. fugir i, amb certs homes de cavall, va sortir 
d'Almudèver i va prendre el camí de Navarra. Quan els 
algutzirs van arribar a la seva posada per executar la nostra 
ordre, que el fessin venir davant nós de grat o per força, van 
trobar que havia fugit, i van tornar per dir-nos-ho. Vam manar 
que els algutzirs, amb tropes de cavalleria, el perseguissin i el 
portessin pres. Però, encara que es van afanyar diligentment, 
no el van poder atrapar perquè ja era dins els termes de 
Navarra. Després d'això, el rei de Navarra va partir de nós el dia 
23 de març, i nós, aquell dia mateix, ens en vam anar a Sesa, 
on era la reina, muller nostra. I, certament, el rei de Navarra, 
quan va arribar a la seva terra, va fer capturar Bernat de 
Cabrera, i el va tenir pres a petició i requesta nostra, fins que al 
cap d'un cert temps ens el va retornar lliurant-lo al governador 
d'Aragó, que el va tenir pres fins al mes de juliol de l'any 1364, 
quan vam ordenar matar-lo, tal com s'explica més endavant en 
el present capítol. 

El setge de la ciutat de València 


Trobant-nos a Sesa, ens va arribar notícia de València: que 
era assetjada pel rei de Castella i estava en perill per manca de 
viandes. La notícia ens la va portar, de part de la ciutat de 
València, un frare predicador, bisbe electe del Marroc, que, així 
que va entrar a Sesa, va començar a cridar a plens pulmons: 
4Via fora, via fora, via foral. Amb aquest mateix crit va entrar a 
la nostra residència, i cridava tant que no hi havia manera de 
fer-lo callar, llavors ens va suplicar humilment de part de la 
ciutat i dels seus habitants i encara de tot el regne de València, 
perquè aquella ciutat n'és el cap, que tinguéssim la mercè 
d'anar-hi personalment per deslliurar-la dels enemics que la 
tenien assetjada i privada de viandes. Quan vam sentir els crits i 
l'explicació que ens va fer el frare predicador, tots els nostres 
ulls, tant mentals com corporals, van arrencar a plorar. Moguts 
per aquesta raó, com a rei que estima de tot cor els seus 
súbdits, i desitjant l'alliberament de València —com per la 
gràcia de Déu es va produir—, vam partir de Sesa el dia 26 del 
mes de març de l'any 1364 i ens vam posar en camí vers 
Saragossa, i d'allà vam anar a Montalbà, després a Morella i a 
Sant Mateu i després a l'hostal d'En Verdú. I aquí, aquella nit, 
vam fer fer dalt de la muntanya un senyal de foc, perquè així 
ho havíem enviat a dir als de València. L'endemà ens en vam 
anar a l'horta de Borriana i d'aquí se'n va anar un escrivà de 
Don Tello al rei de Castella i li va dir que nós érem allà. En 
aquest lloc mateix, vam fer reconèixer a Ramon de Vilanova i a 
Pere de Màrgens, el nostre escrivà de ració, amb quines tropes 
comptàvem, i van trobar que en realitat només teníem mil set- 
cents vint-i-dos homes de cavall. I el rei de Castella en tenia sis 
mil. Tot seguit vam reunir el nostre consell per veure de quina 
manera havíem de fer camí cap a València. I van demanar si 

aquí hi havia ningú del regne de València que sabés bé tots els 
camins, perquè poguéssim prendre una decisió més bona, i 
només hi havia Ramon de Vilanova i Pere de Centelles. Ramon 
de Vilanova va dir que l'avantguarda havia de partir de seguida, 
passades vespres, de manera que fos a primera hora de la nit a 
la barrera que el rei de Castella havia fet al riu de Morvedre, a 
prop de la mar, i que nós els seguíssim amb la resta de la gent, 
i així es va fer. Aquella nit ens van aconseguir allà el comte de 
Prades i el frare Guillem de Guimerà amb uns cinquanta 
homes de cavall. Així que vam arribar a la barrera, el rei de 
Castella hi va trametre ben bé tres mil homes de cavall per 
defensar-la, però els nostres, poc abans, ja se n'havien 
apoderat. Llavors ens acompanyaven: d'Aragó, Pero Ferràndez 
d'Hixar, que portava la bandera, i molts cavallers, de Catalunya 
no hi havia sinó el comte de Prades i el frare Guillem de 
Guimerà, de València, el comte de Dénia, el mestre de 
Montesa, Ramon de Vilanova, Pere de Centelles i OIf de 
Pròixida, que era a la mar amb les galeres. Tots els altres eren 
aragonesos, i de castellans hi havia el comte de 'Irastàmara i 
Don Tello, Don Sancho i els seus germans. 


Quan va sortir el sol, amb la gràcia de Déu, ens vam aplegar 
tots al grau de Morvedre. I els de Morvedre, que ens van 
sentir, van fer grans fumades al castell perquè la nostra vinguda 
fos notificada al rei de Castella, que era al grau de València. I, 
així que va saber que haviem arribat, va ordenar llevar la seva 
host i va trametre soldats per guardar el pas on nós ja érem. 
Mentre n'esperàvem alguns que encara venien darrere nostre, 
aquí se'n van aplegar molts dels seus. Nós, pensant que allò no 
es podia resoldre sense batalla, vam fer acostar tota la nostra 
gent i els vam dir aquestes paraules: 

—Bona gent, mai no ens ha agradat dir mal de ningú ni 
deshonrar-lo, però ara que veig que el rei de Castella i jo som 
davant el judici de Déu, jo dic que ell amb maldat i falsedat i 

com a gran traidor m'ha fet i em fa la guerra a la meva terra. I 
demano a nostre senyor Déu que avui, en aquest dia, em faci 
justícia, cosa que tinc ferma confiança que complirà. Ara us dic 
a vosaltres que us heu aplegat aquí amb mi, a vosaltres, 
castellans: sabeu que jo us he acollit al meu regne i he 
compartit els meus béns amb vosaltres, potser no tant com 
mereixeu i jo voldria, però sí tant com he pogut. I sabeu bé 
que no hi ha ningú de vosaltres a qui el rei de Castella, que és 
allà, no hagi mort el pare, el fill, el germà o un parent, i 
deshonrat mullers, filles o germanes, i pres tots els béns vostres 
i seus, i no us hagi donat a tots en general per traidors. Per 
això us demano que avui tingueu presents les males obres que 
aquest rei us ha fet i les bones obres que jo us he fet. Però 
també us vull dir i pregar que, si entre vosaltres hi ha algú que 
té desig d'anar-se'n a l'altra banda, que se'n vagi ara, abans que 
comencem la batalla, perquè li donem llicència que se'n vagi, i 
no li serà tocat el cavall ni l'arnès. I val més que se'n vagi ara 
que si fes traició un cop entaulada la batalla. 

I tots a una veu van cridar: 

—Com, senyor, anar-nos-enl A Déu no plagui que 
nosaltres us deixem, sinó que volem morir avui tots amb vós, i 
ara mateix ens donem tots per vassalls vostres i confessem 
davant Déu que seríem traidors, falsos i heretges si féssim el 
contrari. 


—Ara us dic als qui sou els meus vassalls naturals: recordeu 
els vostres avantpassats, quantes valeroses obres han fet amb els 
meus, i recordeu de qui sou fills, perquè jo bé recordo que sóc 
fill d'un rei dels més bons del món, i confio en la bondat de 
Déu, que ho mostraré avui, aquest dia. I us vull fer un prec: 
que jo sigui el primer a escometre a la batalla i que els peus de 
davant dels vostres cavalls no avancin els peus de darrere del 
meu cavall, perquè amb això ja en tinc prou. 

I llavors els comtes de Trastàmara i de Dénia van dir: 


—Senyor, no us volem fer aquest honor avui, sinó que 
farem tot el que puguem perquè ja sigui vençuda la batalla, si a 
Déu plau, quan vós hi entreu. 


I, dites aquestes paraules, tota la nostra gent es va alegrar i es 
va abrandar al servei nostre i de la nostra reial corona. 


Vam estar aquí durant dues hores, esperant si els altres 
volien combatre, i veient que ells no començaven la batalla, 
vam decidir fer camí cap a València. Com que cal passar un 
pont estret, els comtes de 'Irastàmara i de Dénia, que anaven 
davant, ens van enviar a dir que passéssim el pont i ells es 
quedarien al darrere. I nós els vam respondre que no ho 
fariem, que passessin ells primer. I altre cop ens van enviar a 
dir que passéssim i ells es quedarien al darrere, com era 
raonable. Nós els vam contestar, per última vegada, que de 
punt d'honor en sabíem tant com ells. Per això prometíem a 
Déu que, mentre faltessin cent homes de les nostres tropes per 
passar el pont, nós no hi passariem. l d'aquesta manera vam 
anar tots cap a la ciutat de València. I Olf de Pròixida, amb sis 
galeres nostres, era a la mar, prop de la costa, fent el camí que 
fèiem nós, per tal que tinguéssim l'ajuda d'aquestes galeres. 

El rei de Castella va deixar el grau de València i va pujar cap 
al camí general que va de Morvedre a aquesta ciutat, i se'n va 
anar de dret al castell de Morvedre. Així nós, amb la 
benedicció de Déu, de la Verge Madona Santa Maria i del 
benaurat sant Jordi, vam entrar a la ciutat de València, i tots 
aquells que hi eren ens van rebre amb gran alegria i gran goig 
per la misericòrdia que Déu ens havia fet a nós i a ells. I ens 
ensenyaven els pans d'arròs i de barreja d'altres cereals de què 
vivien, perquè no tenien blat. Amb aquest honor, goig i 
alegria, passant per la ciutat, tota la gent, plorosa de goig, de 
tant goig que tenia corria a besar-nos les mans i els peus, fins i 

tot les faldes de l'armadura nostra i del nostre cavall. I, quan 
vam arribar dins la ciutat, vam reposar. De seguida vam tractar 
dels afers necessaris per a la guerra. Ens hi vam quedar fins al 
dia 3 del mes de maig seguent. 


Continuació de la guerra al regne de 


València 


Quan feia tres dies que haviem entrat a la ciutat de València, 
havent sabut per alguns que havien estat presos sota el poder 
del rei de Castella que aquest rei havia dit que, si nós no 
haguéssim vingut com un almogàver, hauria combatut amb 
nós, vam decidir trametre-li de seguida un missatge a través 
d'un escuder que comandava Corbera i necessitava un 
salconduit nostre. Li vam atorgar el salconduit a condició que 
digués aquestes paraules al rei: que havíem sabut que ell havia 
dit que, si no fos perquè havíem vingut a València com un 
almogàver, hauria combatut amb nós, però ell sabia bé la 
nostra vinguda i no li calia buscar aquella excusa, de manera 
que, per tal que no tingués excusa, li garantiem que el dissabte 
segiient nós seríem sens falta davant de Morvedre i que llavors 
no podria dir que havíem vingut com un almogàver. 


Per això divendres vam partir de la ciutat de València i vam 
anar a l'alqueria de N'Esplugues, on vam dormir aquella nit 
amb la nostra gent. L'endemà vam partir de l'alqueria amb 
totes les nostres hosts i vam anar més enllà de la Barraca del 
Frare del Puig, que és al camí general, cap al lloc de Nostra 
Dona del Puig, vam estar aquí tot aquell dia i ens en vam 

tornar a dormir al Puig. I l'endemà, que era diumenge, vam 
tornar cap a Puçol, esperant si el rei de Castella voldria sortir a 
combatre, li vam trametre dos presoners que li diguessin que 
l'esperàvem allà, però ell no ho va voler fer. I nós, veient que 
no volia sortir, ens en vam tornar a València. 


Després, el dia 17 de maig vam partir amb tota la nostra 
gent i vam anar a Cullera, perquè havíem sentit que el nostre 
estol, del qual era almirall el vescomte de Cardona, per por de 
l'estol del rei de Castella, que era molt nombrós, havia entrat 
tot dins el riu de Cullera, i aquí vam estar uns quants dies per 
defensar el nostre estol. Trobant-nos així, Pestol del rei de 
Castella era a la boca del riu, esforçant-se per danyar el nostre 
estol si podia, però va trobar resistència i l'estol va ser ben 
defensat per les nostres tropes. Aleshores es va formar una 
gran tempesta al mar, de manera que l'estol del rei de Castella 
gairebé es va perdre. Passada la tempesta, el rei de Castella se'n 
va tornar a Morvedre i va fer reverència a l'església de Madona 
Santa Maria, amb un dogal al coll i en camisa i en calçons de 
roba interior, donant-li les gràcies per haver-se salvat del perill 
de la tempesta. 

Nós vam tornar a València el dia 15 del mes de juny segúent. 
I es va esdevenir que, per pagar la tropa del nostre estol, 
teníem gran manca de moneda, i sense diners els nostres 
soldats no podien complir el seu deure en els afers de la 
guerra. Per això, amb llicència del bisbe, ens vam apoderar de 
tota la vaixella de les esglésies, com ara retaules d'argent, creus, 
calzes, llànties, encensers i tota la resta de la vaixella d'or i 
d'argent que vam trobar als reliquiaris de les esglésies. La vam 
prendre i la vam repartir entre els nostres soldats. I, després de 
valorar la vaixella d'argent i d'or que havíem tret dels reliquiaris 
de les esglésies, al cap de poc temps vam compensar la pèrdua 
plenament. 

Vam decidir sortir de la ciutat de València després de passar- 
hi uns quants dies. En vam partir el dia 24 de juny i vam anar 
amb totes les nostres hosts a Llíria per continuar la nostra 
guerra, i ens hi vam estar fins al darrer dia de juny. Vam 
obtenir la vila per mitjà de pactes que va fer amb nós Joan 
Alfons de Xèrica, que la tenia pel rei Pere, el 29 d'aquell mes. I 
en vam partir i vam anar al Puig. Vam partir d'aquest lloc amb 
totes les nostres hosts, ens en vam anar a l'horta de Morvedre, 
on vam mantenir el nostre setge, i vam fer parada aquí uns 
quants dies. Després vam traslladar el nostre setge a l'horta de 
Canet, a prop de la mar, que ja era el dia 12 de juliol. 
L'endemà en vam partir i, amb totes les nostres hosts, ens vam 
traslladar i vam acampar a l'horta de Borriana. Les nostres 
galeres ens seguien als indrets on anàvem i ens traslladàvem. 
Amb deliberació del nostre consell, i per afers molt necessaris, 
el dia 17 de juliol vam partir de l'horta de Borriana i ens vam 
embarcar a les galeres per anar a Barcelona, on vam arribar el 
dia 19 de l'esmentat mes de juliol. 


La condemna de Bernat de Cabrera 


Trobant-nos en aquesta ciutat, on hi havia la reina, muller 
nostra, vam celebrar un gran consell sobre les actuacions de 
Bernat de Cabrera, per qui ens consideràvem mal servits, com 
era el cas: sobre la seva anada al rei de Castella i sobre la seva 
fugida, quan se'n va anar d'Almudèver a Navarra, i sobre altres 
coses que ens havia fet i ens feia continuament, per a gran 
minva i dany de la nostra persona i dels nostres regnes. Vam 

decidir investigar aquests fets i vam reunir els nostres savis i 
alguns membres del nostre consell. Rebuts testimonis i altres 
proves suficients, vam considerar que Bernat de Cabrera era 
digne de mort i de perdre els béns. I vam declarar i voler, de 
ple acord amb el nostre consell, que perdés el cap i que els 
béns li fossin confiscats a favor nostre. I, com que Bernat 
estava pres a Saragossa, en poder del nostre governador, perquè 
ens l'havia lliurat el rei de Navarra, tal com s'ha explicat, nós 
vam escriure al nostre primogènit, el duc de Girona — 
procurador general dels nostres regnes i terres, que aleshores 
era a la ciutat de Saragossa duent a terme la nostra procuració 
—, que de seguida, vistes les nostres cartes, donés mort a 
Bernat, és a dir que a la plaça de la porta anomenada de Toledo 
li fes tallar el cap. I el nostre primogènit, complint la nostra 
ordre, va trametre Berenguer d'Abella, majordom i conseller 
seu, i Jaume Desmonells, savi en dret de Girona, vicecanceller, 
a Bernat de Cabrera perquè l'informessin del judici que li 
havíem fet. I ell, després de sentir-los, va dir a Berenguer 


d'Abella: 


—Obh, noble Berenguer, moriré sense que em sigui concedit 
el dret de defensar-me, i jo per dret comú no hauria de morir 
fins que no s'examinessin les meves defensesl 

Llavors Berenguer li va respondre amb aquestes paraules: 


—Noble Bernat, és veritat o dieu veritat, però des que heu 
tingut poder en els afers del senyor rei, heu aplicat aquest 
costum, i així és just que us passi a vós això mateix que heu 
introduit aquí amb malícia, perquè a Aragó vau fer donar mort 
al fill del noble Joan Ximénez d'Urrea, quan l'infant Ferrando 
va ser vençut i pres a Épila per Lope de Luna, que s'afanyava 
per l'honor del senyor rei i del seu regne. Després, vau fer 
donar mort a Ramon Marquet, ciutadà de Barcelona, que el 
senyor rei va fer negar per la mort de Ramon Sentvicent, de la 

qual era inculpat, i no se li va concedir defensa, si bé en va 
demanar i requerir. 


Això era un dijous de l'esmentat mes de juliol, i l'endemà, 
divendres, van dur Bernat a la plaça i, a l'hora de tèrcia, 
públicament i en vista de tota la ciutat, a la mateixa plaça, li 
van tallar el cap. Als nostres pobles aquesta sentència no els va 
molestar gens, sinó que va semblar que els agradava, pensant 
els grans danys que per la seva mà havien vingut als nostres 
regnes, especialment pel que fa a la guerra de Castella. Després 
d'aquesta mort, vam adjudicar a la nostra cort tots els seus 
béns, com a béns confiscats per crim de lesa majestat. I, un cop 
enterrat el cos, ens en van trametre el cap, perquè així ho van 
decidir el nostre primogènit i els del seu consell. 


Els moviments de tropes al voltant d'Oriola 


Quan vam tenir notícia d'aquesta mort, vam decidir deixar 
Barcelona, d'on vam partir el dia 5 del mes d'agost de l'any 
1364, i vam fer camí vers la ciutat de Saragossa, on vam arribar 
el dia 12 del mes esmentat. Trobant-nos aquí, vam tenir notícia 
del regne de València que el rei de Castella era a Elx, deliberant 
si assetjaria Oriola, per la qual cosa ens va caldre anar-hi. Per 
això vam partir de Saragossa el dia 17 d'octubre i vam fer camí 
passant per Montalbà, per Móra i per Sarrió, aldees de Terol, 
perquè Terol ja feia temps que s'havia lliurat al rei de Castella. 
Quan vam arribar a Móra van venir a nós dos homes de 
Castellfabib a dir-nos que el rei de Castella tenia assetjat aquest 
lloc, i que s'havia de lliurar en el termini de dos dies si no el 


59 


socorríem. Nós vam celebrar el nostre consell amb tots els 
barons i nobles que ens seguien, i vam decidir que, de seguida, 
amb tota la nostra gent, aniríem al castell a deslliurar-los del 
setge que aquell rei hi tenia, perquè no hi havia més de tres 
llegies de Móra, on érem, a Castellfabib. Il, mentre ens 
preparàvem per satisfer el nostre honor reial, vam rebre una 
altra notícia: que el castell ja s'havia lliurat, sense esperar el 
termini, i que havia fet tractes. I ens va caldre abandonar el 
propòsit que teníem i vam haver de continuar el nostre camí. 
Partint del lloc de Móra, passant per Sarrió, vam baixar a Vila- 
real, on vam arribar el dia 17 del mes de novembre segúent. En 
aquest lloc hi vam estar nou dies i el dia 26 en vam partir. I, 
passant per Xilxes, per Massamagrell i per Torrent, vam venir a 
Alzira, on vam arribar el dia 29 de novembre. 


I aquest és el camí que vam fer per socórrer la vila d'Oriola, 
que estava en gran perill de perdre's, perquè es temia que seria 
assetjada pel rei de Castella, i el lloc estava mal proveit de 
viandes. Vam tenir amb nós tots els nostres barons i cavallers, 
tant del regne d'Aragó com del regne de València com de 
Catalunya, i altres tropes de peu i de cavall, per socórrer i 
deslliurar i fornir de viandes la vila d'Oriola. Els barons que ens 
acompanyaven eren l'arquebisbe de Saragossa, anomenat Lope 
de Luna, el comte d'Urgell, nebot nostre, el comte de Dénia i 
el comte de Prades, cosins nostres, el comte de Trastàmara, el 
mestre de Montesa i molts altres barons i nobles d'Aragó, de 
Catalunya i del regne de València. El rei de Castella, en 
assabentar-se que havíem anat cap a Oriola, va cuitar a oposar- 
se al nostre bon propòsit de socórrer la vila —com per la gràcia 
de Déu va succeir—, i es va instal-lar a Elx, que és a tres 
llegúes d'Oriola. Vam partir d'Alzira el primer dia de desembre 
i vam anar a Gandia, l'endemà, vam partir i vam anar al lloc de 
Vilallonga. El dia segient vam anar a Llutxent, d'on vam partir 
el dia 5 del mes de desembre, sempre amb tota la nostra gent 

d'armes, i vam anar a Alcoi. D'aquí vam partir el dia 8 i vam 
anar a un lloc anomenat Saix, a prop de Castalla. L'endemà 
vam partir de Saix després de passar-hi solament la primera 
part de la nit: havíem d'aprofitar el temps, perquè els dies eren 
curts i la jornada era de nou llegúes, hauria estat un gran perill 
si no ens haguéssim afanyat així. Havent passat per Saix, 
doncs, ens vam instal:lar a l'horta de Favanella, i de Saix a 
Favanella hi ha nou llegúes. Hi vam arribar cap al tard, que ja 
tocaven l'hora de retirar-se a reposar. Quan vam haver 
descavalcat, ens vam plànyer d'aquella jornada tan llarga que 
havíem fet, perquè en tota la jornada no haviem descavalcat, 
sinó que vam menjar sobre les selles nós i tota la nostra gent. I 
el comte de Trastàmara, quan vam haver descavalcat i ens vam 
ajeure en un llit per reposar, ens va dir aquestes paraules: 


—Senyor, amb aquestes jornades els grans reis buiden els 
ulls als altres reis, enemics seus. I, en aquesta jornada, senyor, 
heu buidat al rei Pere de Castella l'ull dret i us heu mostrat rei 
i senyor per mantenir i defensar el vostre regne. I així, senyor, 
ara és hora de reposar i esbargir-vos, perquè heu obtingut 
l'honor que us correspon. 

En el camí d'aquesta jornada, la terra que trepitjàvem era 
erma i deserta i plena de gran multitud de caça, en concret de 
perdius, conills i llebres. I es va esdevenir que, pel gran nombre 
de gent que venia amb nós, no es va aixecar caça de perdius ni 
de conills i llebres que no fos presa, tant pels grans crits i atics 
com per l'execució que feia personalment la gran quantitat de 
gent de la nostra host. Així, segons que van considerar alguns, 
la nostra gent va agafar més de deu mil parells de perdius i 
cinc-centes càrregues de conills i llebres, que ens van proveir 
en abundància. 


Després d'estar amb els comtes, vam sopar i ens vam ficar al 
llit per reposar i vam començar a dormir. Irobant-nos així, va 
venir En Miró amb tres bons homes d'Oriola per fer-nos 

reverència de part de la vila, donant gràcies a Déu perquè ens 
havia dirigit a aquella contrada, i suplicant-nos que tinguéssim 
la mercè de deslliurar-los del rei de Castella, que amb molta 
gent s'havia establert a la vila d'Elx per assetjar Oriola. Nós, 
sentint enraonar els homes que havien vingut, ens vam 
despertar i vam voler saber qui hi havia, i ens van dir que En 
Miró amb tres més havia sortit d'Oriola i havia vingut a nós 
posant-se en gran perill. Nós en vam tenir un gran plaer i una 
gran alegria, i de seguida vam fer entrar En Miró i els altres 
davant nós, i aquí vam tenir amb ells una conversa que ens va 
plaure i ens va alegrar molt, perquè ens van fer saber que el rei 
de Castella ens presentaria batalla al camp de la Matança, per 
on havíem de passar de camí a Oriola. Aleshores van venir els 
comtes de Trastàmara i de Dénia i vam parlar del que havíem 
de fer l'endemà per deslliurar la vila del perill en què estava i 
per combatre amb el rei de Castella, si tenia el coratge de 
presentar-nos batalla. Segons les notícies certes que en teníem, 
ell era a Elx amb set mil homes de cavall i amb més de 
quaranta mil de peu, i cada dia li augmentaven les tropes, 
perquè de tot el regne de Múrcia i d'altres parts pròximes del 
seu regne venia contínuament molta gent. 


L'acord que vam prendre amb els comtes i alguns altres del 
nostre consell que s'hi van afegir va ser que, amb la gràcia de 
nostre senyor Déu, a l'hora de l'alba, al primer toc de la nostra 
trompeta tothom es preocupés de reconèixer totes les bèsties, 
referrar-les i donar-los civada, a la segona trompeta tothom 
esmorzés, a la tercera tothom examinés i prengués les armes i, 
al quart toc de trompeta, tothom estigués muntat a cavall i 
seguís la nostra bandera. Això va ser a l'hora de tèrcia, tot es va 
fer tal com s'havia acordat i, amb la gràcia de nostre senyor 
Déu, vam començar a caminar. A la nostra avantguarda hi 
havia els comtes de Trastàmara i de Dénia. La nostra host tenia 
gairebé tres mil homes de cavall i, de peu, més de setze mil. I 

nostre senyor Déu havia fet néixer tant de coratge en tota la 
nostra gent que tots anaven molt alegres i contents, 
especialment perquè es pensaven que podrien combatre. Quan 
vam haver baixat tota la costa i vam ser al gran camp anomenat 
de la Matança, on, segons les cròniques antigues, han tingut 
lloc moltes grans batalles de grans reis, nós ens vam aturar 
amb totes les nostres tropes i vam veure a prop nostre un penó 
del rei de Castella amb mil homes de cavall, que en cap 
moment no es van moure d'allà. Nós vam estar així ben bé 
quatre hores, amb les nostres línies de batalla ordenades, 
esperant si el rei de Castella tenia desig de venir a nós, que li 
havíem preparat la batalla en aquell camp. Al pendís de la costa 
ens havien vingut trenta homes de la cavalleria lleugera del 
comte de "Trastàmara que deien que havien descobert els passos 
i vist tota la host del rei de Castella, que venia cap a nós, cosa 
que ens va plaure molt, però Déu no va voler que es produís. 
Aturats així al camp, perquè no volíem entrar a Oriola, 
esperant el nostre enemic com correspon al nostre honor, per 
si volia venir, sens van acostar els comtes de Trastàmara i de 
Dénia i van dir: 

—Senyor, vós heu complert el que correspon al vostre 
honor, i ara ja és hora que aneu a Oriola i us instal-leu a la seva 
horta, perquè més valdrà que hi aneu a una hora convenient 
que no pas més tard. 

Nós encara vam estar aturats ben bé una hora, després vam 
continuar la nostra anada i a plena llum del dia ens vam 
instal-lar a l'horta, i el rei de Castella no es va preocupar de 
venir a nós, sinó que aquells mil homes de cavall que hem 
esmentat més amunt se'n van tornar a Elx. Segons que ens van 
contar persones dignes de fe, el rei de Castella, aquell dia que 
vam ser al camp, va sortir amb totes les seves tropes de cavall i 
de peu fora d'Elx, ordenant les línies de batalla per venir al 
camp on ja érem nós. Ordenades les seves tropes, en veure'ns al 

camp —perquè ens vèiem els uns als altres—, es va apartar i va 
voler tenir consell amb alguns dels seus vassalls sobre la batalla, 
i va cridar els mestres i alguns altres barons i cavallers savis i 
antics de Castella, gairebé en nombre de quaranta. Trobant-se 
així apartats, va dir-los aquestes paraules: 


—Jo us he fet aplegar aquí per tenir consell amb vosaltres. 
Què us sembla lluitar amb el rei d'Aragó, que, com sabeu, és a 
prop nostre i tenim per cert que avui serà a les contrades 
d'Oriola amb el seu exèrcit2 

Aquells que eren amb el rei, mirant-se els uns als altres, van 
fer un senyal al mestre de Santiago, que era a prop del rei, era 
germà de Dona María de Padilla, que el rei tenia per amiga, i 
s'atrevia a dir més que els altres el seu parer o consell al rei de 
Castella. I va respondre: 


—Senyor, fa molt de temps que Déu ha fet repartiment 
entre la casa de Castella i la casa d'Aragó de tal manera que, si 
del regne de Castella se'n feien quatre parts i en donava una, 
donaria més terra que no en té el rei d'Aragó, i el seu 
governant encara seria un gran rei. I Déu sap que sou un dels 
tres reis del món dels cristians, i si deia que sou el més gran 
crec que no mentiria, per això considero que vós, senyor, amb 
el vostre exèrcit, heu de presentar batalla al rei d'Aragó, i 
tingueu per cert, senyor, que en aquest dia d'avui vencereu el 
rei d'Aragó i les seves tropes i sereu rei de Castella i d'Aragó i, 
si plau a Déu, després, emperador d'Espanya. 

Quan el mestre va haver acabat de parlar, el rei de Castella es 
va girar cap als altres mestres, barons i cavallers que havia 
apartat i en va voler saber l'opinió, i tots, en conclusió, van 
lloar i confirmar tot això que havia dit el mestre de Santiago. 


El rei de Castella, després de sentir la resposta dels mestres i 
els altres que havia fet reunir aquí, va dir a grans crits: 


—Hi ha cap noi que tingui un pa, aquí2 

Dit això, va venir un noi i li va portar un pa, i el rei de 
Castella el va agafar i va dir aquestes paraules o semblants: 


—Em sembla que vosaltres esteu tots d'acord que jo 
presenti batalla al rei d'Aragó, i jo dic en veritat que, si 
prengués amb mi els que el rei d'Aragó té amb ell i els tingués 
per vassalls i naturals meus, sense gens de por lluitaria contra 
tots vosaltres i contra tot Castella i encara contra tot Espanya, 
i, perquè sapigueu en quina consideració us tinc, aquest pa que 
tinc a la mà em penso que atiparia tots els homes lleials que hi 
hagi a Castella. 

Dites aquestes paraules, el rei de Castella se'n va tornar a Elx 
amb totes les seves tropes de cavall i de peu, i les hi va fer 
instal-lar. Í, essent aquí, alguns cavallers li van dir que Castella 
no havia patit mai un deshonor tan gran com aquell dia, 
perquè s'havien retirat. 


—I doncs —va dir el rei—, què aconselleu2 

I ells van dir: 

—Senyor, us aconsellem de totes les maneres del món que 
demà de bon matí aneu a combatre amb el rei d'Aragó. 

I el rei va respondre: 

—Ha, quin bon conselll 

I va agafar un tros de pa amb la mà, perquè llavors sopava, i 
va dir: 

—Amb aquest tros de pa que tinc a la mà atiparia tots els 
homes lleials que hi ha a Castella. 


Partint d'aquí vam anar a l'horta d'Oriola, on vam arribar el 
dia 11 de desembre. I la gent d'Oriola, en veure'ns, van tenir 
una gran consolació i un gran goig i amb llàgrimes als ulls 
s'alegraven de la nostra vinguda. Vam estar amb ells sis dies i 
vam fornir el lloc de viandes i d'altres coses necessàries que 
havíem fet venir amb alguns vaixells al cap de Cerver. Posada la 
vila en ordre, en vam partir el dia 17 i amb tota la nostra gent 

d'armes vam anar al riu Chícamo. L'endemà en vam partir i 
vam anar a les Salines, el dia seguent, vam prendre el camí 
d'Ontinyent —i les tropes del rei de Castella es movien al 
nostre voltant, però no gosaven acostar-sens—, i, el dia 
) 8 , L 
segúent del mes esmentat, que era el 21, vam tornar a Xàtiva. 
Després vam partir de Xàtiva i ens en vam anar a Alzira. 
L'endemà va ser la vigília del Nadal en què va començar l'any 
1365, i vam entrar a la ciutat de València, on vam passar les 
festes de Nadal. En aquest camí que fèiem des d'Oriola, el rei 
q q , 
de Castella ens va trametre uns tres mil homes de la cavalleria 
lleugera de les seves tropes, que, després que vam entrar al 
pinar anomenat Villena, no es van apartar de la vista de la 
nostra host fins que no vam entrar als nostres regnes. I, encara 
8 ) 
que li vam trepitjar part de la seva terra, anant i tornant pel 
camí, no va tenir el coratge de plantar-nos cara. Nós, així 
mateix, anàvem sempre en ordre de batalla, amb les nostres 
línies de batalla distribuides, preparats per atacar, si el rei 
spESP P ) 
hagués tingut coratge d'atacar-nos. 


Nova convocatòria de corts catalanes 


El primer dia del mes de gener del 1365 vam partir de la 
ciutat de València i ens en vam anar al Puig amb totes les 
nostres hosts i amb tots els barons i cavallers i altres tropes de 
cavall. L'endemà en vam partir i ens en vam anar a Borriana. I, 
com que havíem convocat corts als catalans a Tortosa, vam 
partir de Borriana i després de diverses jornades vam arribar a 
aquesta ciutat el dia 5 de gener. A les corts vam declarar que 

necessitàvem ajuda dels nostres súbdits, perquè la nostra terra 
es perdia de dia en dia i, sense una gran ajuda dels nostres 
súbdits, no ens podíem defensar. 'Iots aquells que eren a les 
corts generals de Catalunya tenien gran compassió de nós, que 
som el seu senyor natural, per això van fer un esforç, amb gran 
valentia, i ens van atorgar disset milions de moneda, que calia 
pagar en el termini dels dos anys seguents. Amb aquesta ajuda, 
i primerament amb la de nostre senyor Déu, junt amb el que 
ens van atorgar els regnes d'Aragó i de València, vam tenir 
abundància de moneda, que ens va bastar per a la guerra, de 
manera que el rei de Castella, l'any segient, tal com es contarà, 
va perdre tots els seus regnes i en va ser desposseit i foragitat. 
Nós vam recobrar tota la terra nostra que ens havia pres amb 
malícia i injustícia, perquè el que ens havia pres dels nostres 
regnes d'Aragó i de València era més que tot Aragó o tot el 
regne de València. 


Recuperació de diversos llocs del regne de 


València 


Un cop llicenciades les corts, vam partir de "Tortosa el dia 20 
del mes de febrer i ens en vam anar a Sant Mateu, on ens vam 
estar set dies, i on vam aplegar tota la nostra gent per assetjar 
Morvedre i recuperar els castells d'Artana, Serra, Sogorb i 
Torres Torres, perquè tota aquella terra s'havia perdut 
juntament amb Xèrica i Terol i gran part dels llocs de les 
nostres fronteres. I adés érem al setge de Morvedre, adés als 
altres llocs esmentats, fins que ho vam haver recuperat tot, de 

Sogorb ençà cap a València. I finalment vam estar més de sis 
mesos al setge de Morvedre fins que ens en vam apoderar, i 
se'ns van lliurar amb certs pactes que es van tractar entre nós i 
el prior de Sant Joan, que comandava la fortalesa i el lloc en 
nom del rei de Castella. Nós vam entrar a Morvedre 
poderosament el dia 14 del mes de setembre de l'any 1365. I és 
cert que, mentre manteniem el setge, van venir de les ciutats 
de Barcelona i de Mallorca moltes naus armades i fornides de 
molta gent destra en els afers de la mar, per oposar-se a l'estol 
del rei de Castella, amb l'ajuda d'aquest estol i de la gent 
d'armes que hi va venir, Déu ens va concedir la gràcia de 
recuperar Morvedre, que se'ns resistia molt, perquè els camins 
públics d'Aragó i de Catalunya no podien arribar a València per 
l'oposició d'aquest lloc que ens era rebel. Després d'estar uns 
quants dies a Morvedre, vam anar a la ciutat de València, on 
vam entrar el dia 21 de setembre. 


Trobant-nos a la ciutat de València, veient que els homes del 
lloc de Morvedre ens havien estat rebels, d'on s'havia derivat 
un gran dany per a nós i els nostres regnes, especialment el 
regne de València, vam pensar que aquesta malvestat i rebel-lió 
no havia de passar sense un gran càstig. I després de moltes 
converses sobre això, vam pronunciar la sentència que 
Morvedre d'aleshores endavant no tingués títol ni actes de 
municipi com tenia abans, els vam revocar a perpetuitat i vam 
fer tornar aquest lloc a la categoria de carrer de València, i que 
el regissin i l'administressin els nostres oficials d'aquesta ciutat, 
tal com aquells oficials i els jurats ho ordenessin per sempre 
més. Il vam atorgar aquest privilegi perpetu a la ciutat de 
València. Després d'uns quants dies vam anar a Morvedre per 
posar-hi ordre, i fet això vam tornar a la ciutat de València, 
d'on vam partir el dia 20 d'octubre. Vam dirigir-nos a la ciutat 
de Barcelona, on vam haver d'anar necessàriament pels afers de 
la guerra. Hi vam entrar el darrer dia de l'esmentat mes 

d'octubre de l'any 1365. Quan vam partir de la ciutat de 
València, vam deixar com a lloctinent nostre al regne de 
València el comte d'Urgell, el nostre nebot, que amb diverses 
tropes de cavall i de peu va anar a assetjar el lloc de Sogorb, el 
qual en aquell setge se'ns va lliurar. 


La vinguda de les grans companyies de 


França 


Quan érem a la ciutat de Barcelona, vam decidir reprendre 
les negociacions iniciades en el passat per tenir companyies 
vingudes de França que, a sou de la nostra cort, fessin la guerra 
juntament amb la gent dels nostres regnes contra el rei de 
Castella, que ens havia perseguit i desheretat de molta terra 
durant els nou anys que havia durat la guerra. l es va 
aconseguir un acord gràcies a les negociacions de l'infant Pere, 
oncle nostre, que havia pres l'hàbit de Sant Francesc i ja era a la 
cort de Roma de la ciutat d'Avinyó, i a la intervenció de 
Francesc de Perellós, camarlenc nostre, que haviem tramès a 
França. Amb el consentiment del sant pare i del rei de França, 
es van contractar moltes tropes de cavalleria, que havien de ser 
amb nosaltres a la ciutat de Barcelona el mes de desembre 
segúent, en què va acabar l'any 1365 i va començar el 1366. A 
aquestes companyies contractades el sant pare els va donar cent 
mil florins d'or i el rei de França cent mil florins d'or més. I 
aquest pagament, el sant pare i el rei de França el van fer per 
fer fora del regne de França i de la contrada d'Avinyó aquelles 
companyies, perquè eren en tan gran nombre que destruien tot 

França i també tota la zona d'Avinyó. I nós, semblantment, els 
vam donar cent mil florins d'or a més del pillatge que 
poguessin fer per les nostres terres, amb la condició que no 
combatessin llocs ni fortaleses dels nostres regnes. 


Resolts aquests afers, les companyies van ser amb nós a la 
ciutat de Barcelona per les festes de Nadal en què va començar 
l'any 1366. El cap de les tropes va ser Bertrand Du Guesclin, 
cavaller francès, i l'acompanyava, per ordre del rei de França, el 
seu senescal. També hi havia un cavaller anglès, anomenat 
Hugh de Calveley, el comte de la Marche i un altre cavaller, 
anomenat el Cavaller Verd, i diversos altres cavallers, molt 
notables i assenyalats. Els vam oferir un convit general el dia 
primer de gener, que és anomenat Ninou: al nostre gran palau, 
a la sala general, ens vam entaular i ens vam posar, a la dreta, 
Bertrand Du Guesclin, a l'esquerra, l'infant Ramon Berenguer, 
oncle nostre, després, el senescal de França i el noble Hugh de 
Calveley i, a la fi de la nostra taula, el Cavaller Verd. Per tot el 
palau major, i per altres cases i sales del palau, es van disposar 
moltes taules on es van fer seure totes les tropes convidades, 
que van ser servides amb honor i abundància. Transcorreguda 
la jornada, els convidats van tornar als seus allotjaments, on 
van ser acollits com esqueia. Totes les altres companyies que 
havien vingut amb ells eren a les contrades del Vallès i del 
Llobregat, i s'hi van estar vuit dies per fornir-se d'armes i de 
moltes coses que els eren necessàries. Passats els vuit dies, les 
vam apressar perquè comencessin a avançar, prenent el camí 


d'Aragó. 

Recuperació de les terres de Pere el 


Cerimoniós 


Després que van partir les companyies, nós vam sortir de la 
ciutat de Barcelona el dia 21 de gener i ens en vam anar a 
Tarragona, on vam estar uns quants dies, perquè l'esmentat 
Bertrand va tornar a nós, per algunes necessitats que tenia, li 
vam haver de pagar deu mil florins d'or a més dels cent mil 
florins que ja li havíem donat, i se'n va tornar a la seva gent, 
que feia el camí d'Aragó. Nós, quan Bertrand ja se n'havia 
anat, vam partir de Tarragona el dia 6 del mes de febrer, i vam 
prendre el camí de Saragossa, on vam arribar el dia 13. 
Trobant-nos en aquesta ciutat, vam haver de procurar moneda 
al comte de Trastàmara i a alguns altres que havien d'entrar 
amb les companyies a Castella. Hi havia molts estrangers en 
aquestes companyies, a més de les nostres tropes, que hi eren 
totes, i es negaven a entrar-hi. Nós, per accelerar l'entrada i 
eliminar tot perill que es pogués derivar de la multitud 
d'estrangers, vam fer que Hugh de Calveley, amb la seva host 
d'anglesos, entrés primer a Castella per les fronteres de Borja i 
de Magallón, on hi havia el mestre de Santiago amb quatre- 
cents homes de cavall, els quals, per l'entrada del noble Hugh, 
van abandonar els castells de Borja i de Magallón i van fugir a 
Castella —i d'això en vam rebre notícia certa. Quan ho van 
saber Bertrand Du Guesclin, que era principal i cap major de 
totes les companyies, i el comte de Trastàmara, que esperava 
successió al regne de Castella, van sortir de Saragossa amb 
vigor i rapidesa i van entrar a Castella, i, abans que passessin 
cinquanta dies, tota la terra va ser presa i ocupada per les grans 
companyies: van prendre les ciutats de Burgos i de Toledo i 
tots els altres llocs i terres de Castella fins a Sevilla, on van 
encerclar el rei de Castella, que, per un avalot de les seves 

mateixes tropes, va haver de fugir amb dues galeres de la ciutat 
de Sevilla i se'n va anar a Bordeus, que és del rei d'Anglaterra, 
com a rei desheretat. En aquestes galeres el rei s'emportà part 
del tresor que tenia al seu alcàsser de Sevilla. 


I la recuperació de les nostres terres es va fer d'aquesta 
manera: el rei de Castella, sabent el gran nombre de gent 
d'armes que venia de França, i també la multitud de la nostra 
gent d'armes, que així mateix estava preparada per entrar a 
Castella juntament amb aquelles tropes, va trametre cartes 
especials a tots els seus servidors i homes d'armes de la seva 
nació que havia deixat a les ciutats i els llocs nostres que 
ocupava als regnes d'Aragó i de València, manant-los i pregant- 
los que de seguida i sense gens de trigança anessin a trobar-lo 
a Toledo, on tenia gran necessitat del seu servei, i en aquelles 
cartes els ordenava que destruissin, arrasessin i calessin foc a 
tots els llocs i fortaleses que abandonarien. Però, com que 
contra Déu no hi ha saviesa humana que valgui, Déu no els va 
permetre de fer estralls als llocs que van abandonar, per bé que 
en algun indret ho intentessin, perquè la nostra gent és tan 
lleial a la nostra senyoria reial que, veient la destrucció d'aquell 
rei, de seguida es van lliurar a nós i a la nostra senyoria, i van 
tornar a ser com abans vassalls naturals nostres, com avui ho 
són i ho seran, si plau a Déu, sempre més. 

Nós, pocs dies després de rebre la notícia que el rei de 
Castella havia fugit, desheretat dels seus regnes, vam anar a 
Calataiud, on ens van rebre tots els habitants amb gran alegria, 
perquè s'havien deslliurat del poder d'un senyor estrany i 
havien tornat al seu propi senyor natural. I, com que el rei de 
Castella havia concedit privilegi a Calataiud, per les súpliques 
dels jurats i prohoms d'aquest lloc els vam atorgar el privilegi 
que en endavant fos i sanomenés ciutat, gaudint dels privilegis 
que ha de tenir tota ciutat. Així mateix sens va lliurar Terol, i 
de manera semblant els vam atorgar privilegi de ciutat. La vila 

de Daroca no s'havia lliurat al rei de Castella, tot i que la hi va 
convidar ell mateix, que hi va anar personalment amb totes les 
seves tropes, la vila es va defensar esforçadament i com pertoca 
a bons servidors nostres, per bé que una gran part de les aldees 
de la vila van ser preses i malmenades per aquell rei, i per això 
la vam equiparar a Calataiud i Terol, de manera que Daroca fos 
ciutat, i d'aquella hora ençà totes tres han estat i són avui 
ciutats. I, certament, a Calataiud, Terol i altres llocs que el rei 
de Castella tenia sota el seu poder, vam trobar abundants 
provisions de viandes i d'armes que aquest rei hi havia fet 
entrar, i encara ginys, catapultes i altres màquines per atacar 
fortaleses. També vam trobar grans construccions, molt 
notables, per fortificar les ciutats, com ara torres, murs i valls i, 
a més, cisternes i pous secrets perquè, si mancava l'aigua, les 
ciutats no es poguessin perdre. I aquest rei havia posat nom i 
títol a tota la terra que ens havia pres, tant al regne d'Aragó 
com al regne de València: Castella la Nova, però, per la gràcia 
de nostre senyor Déu, el títol va durar poc, perquè posseia amb 
titol injust tot allò que ens havia pres. 


L'ascens d'Enric de Trastàmara al tron de 
Castella 


El comte de Trastàmara, quan es va haver ensenyorit de tota 
la terra de Castella amb l'ajuda de Bertrand Du Guesclin, que 
l'acompanyava amb tot el poder de les grans companyies, va 
aconseguir, amb la voluntat dels barons i vassalls de la casa de 
Castella o de la majoria d'ells, de ser elegit rei de Castella, i així 

es va fer. Per aquesta raó va anar a Burgos, on va ser coronat, 
perquè en aquella ciutat acostumen a coronar-se els reis de 
Castella. I, celebrada la coronació, ens va requerir que féssim 
complir el matrimoni que havíem acordat en temps passats 
entre la nostra filla, la infanta Elionor, i l'infant Joan, fill 
primogènit d'aquell rei Enric de Castella. El matrimoni es va 
tractar quan érem a Sesa, a Aragó, amb coneixement i consell 
del rei de Navarra, que aleshores era amb nós durant la guerra. 
Nós vam consentir a fer aquest matrimoni, però forçats, 
perquè sabíem i estàvem segurs que el rei Pere de Castella 
havia recorregut al rei d'Anglaterra i que, amb l'ajuda d'aquest, 
el princep de Gal-les, fill primogènit seu, aniria a Castella amb 
el rei Pere, amb molta gent d'armes d'Anglaterra, per 
desheretar el rei Enric del regne de Castella, que havia ocupat i 
pres, tal com de fet es va produir. Però el rei Enric ens va 
requerir que es consumés i complís el matrimoni, i nós, volent 
observar allò que havíem promès, vam trametre a Castella la 
infanta, filla nostra, i la hi va acompanyar l'arquebisbe de 
Saragossa, anomenat Lope de Luna, amb altres persones que 
nós pel nostre honor hi vam trametre. Il no va passar gaire 
temps que el rei Pere i el príncep de Gal-les, amb les seves 
tropes, van entrar a Castella i van combatre amb el rei Enric, 
que va ser vençut i desbaratat al camp de Nàjera i va fugir cap a 
França. En aquesta batalla es van fer molts presos, tant de gent 
de la nostra nació com de gent de Castella, entre els quals hi 
havia el comte de Dénia, el mestre de Calatrava, Bertrand Du 
Guesclin i molts de la seva tropa i d'altres. L'arquebisbe de 
Saragossa, que era a la ciutat de Burgos, rebuda la notícia de la 
batalla, va fugir amb la infanta, filla nostra, i també amb la 
reina de Castella, muller del rei Enric, i amb l'infant Joan, 
primogènit seu, i amb una filla que tenien. La infanta, filla 
nostra, es va quedar amb nós, i la reina, amb els seus infants, 
se'n va anar a França a la vora del seu marit, el rei Enric. 

El rei de França va donar mitjans de subsistència a Enric, el 
qual, aconsellat per aquell rei, va intentar tornar al seu regne, 
que havia perdut, i s'hi va emportar molta gent destra en les 
armes de França, com ara Bertrand Du Guesclin, que ja havia 
estat al nostre servei quan el rei Pere va ser desheretat. Va 
prendre el camí de les muntanyes de Jaca i va entrar per la part 
d'Almazàn. Com que nós estàvem en tractes amb el rei Pere 
després que havia recuperat el seu regne, vam donar ordre que 
els nostres llocs d'Aragó que feien frontera amb Castella 
cridessin a les armes, perquè aquelles tropes passaven contra la 
nostra voluntat pels nostres regnes i terres. Tanmateix, el rei 
Enric va recuperar la ciutat de Burgos i aleshores va posar setge 
a Toledo. Després d'un setge de mig any, la va recuperar i, a 
continuació, va anar cap a Sevilla, on sabia que hi havia el rei 
Pere. La terra era favorable a Enric pel mal tracte que els 
donava el rei Pere, que, si era dolent en el seu primer regnat, 
encara va ser pitjor un cop recuperada la seva terra. Í es va 
esdevenir que el rei Pere va presentar batalla contra el rei Enric 
a prop del castell de Montiel, en aquesta batalla Pere va ser 
derrotat i es va ficar dins el castell. D'allà estant, va fer tractes 
amb Bertrand Du Guesclin, que li va donar la seva paraula que 
no l'havia de témer. El rei Pere va sortir del castell, confiant en 
la paraula que li havia donat Bertrand, però quan va ser fora i 
anava a concloure els tractes, en presència de Bertrand, alguns 
homes van llançar-se contra seu i el van prendre. I el rei Enric, 
sabent que tenia a les seves mans el rei Pere, va anar a la casa 
on el tenien i va intentar matar-lo. Pere va defensar-se i, 
finalment, els qui acompanyaven el rei Enric el van matar. Un 
cop mort, li van tallar el cap, que el rei Enric va fer portar a 
Sevilla. I amb això va acabar la guerra dels dos reis, i el rei 
Enric va quedar senyor i rei del regne de Castella. 

El matrimoni de la infanta Elionor 


Quan el rei Enric es va consolidar al seu regne, ens va 
requerir el matrimoni de la infanta, filla nostra, amb l'infant 
Joan, fill seu primogènit. Nós, abans de trametre-hi la infanta, 
volíem que el rei Enric complís certs acords que hi havia entre 
ell i nós, els quals havia de complir així que prengués possessió 
del seu regne: ens havia de lliurar nombrosos llocs que eren a 
les fronteres de Castella amb el nostre regne d'Aragó, com ara 
Molina amb les seves aldees, Almazàn, Sòria i Conca i, a les 
fronteres del regne de València, Requena i Moia, i alguns altres 
llocs. Quan li vam requerir que complís el que ens havia 
promès, va respondre que per corts generals s'havia acordat i 
forçat que no ens fos donat ni lliurat cap lloc de Castella, 
perquè deien que seria gran minva i gran perjudici del regne, 
però que ens donaria diners, i així es va haver de fer: en tres 
pagues en vam rebre cent vuitanta mil florins d'or d'Aragó o 
altres monedes equivalents als florins. 

Com que el rei de Castella ens requeria continuament el 
matrimoni de la nostra filla, encara que ens disgustés molt, 
vam haver-lo de fer, perquè en aquell temps hi havia tropes 
estrangeres del regne de França preparades per atacar-nos, i, 
així mateix, als nostres regnes hi havia mortaldats i fams, per 
això vam haver de complir la voluntat d'aquest rei. En aquell 
temps se n'havia anat d'aquest món la reina Elionor, muller 
nostra i filla del rei de Sicília. Vam trametre la nostra fllla, 
acompanyada de prelats, barons i cavallers, com corresponia a 
la nostra dignitat reial, però per ordre de Déu no va viure gaire 
més i va morir, deixant dos fills, dels quals el primogènit és 
jurat primogènit de Castella i és net nostre. 


I amb això ha tingut fi i terme el sisè capítol, que tracta de 
la guerra de Castella. 

Conclusió 


Aquí acaben els fets del sisè capitol, que conté tots els afers 
de la guerra que vam tenir amb el rei de Castella, de nou anys i 
mig de durada, i que declara tot el que va succeir entre nós i els 
nostres vassalls i la nostra gent, d'una part, i el rei de Castella i 
els seus vassalls, de l'altra. Encara que s'hi produissin diversos 
fets d'armes i morts de persones i ocupacions de llocs, 
tanmateix, a la fi de la guerra, el rei de Castella, per judici de 
Déu, que abaixa l'orgull i exalça la humilitat, va ser condemnat 
dues vegades a perdre els seus regnes. I la darrera vegada que va 
perdre els seus regnes va perdre la vida i va ser escapçat per mà 
del seu enemic, el rei Enric, germà seu, com es mereixia, 
perquè tota la seva guerra va ser injusta i maliciosa des del 
primer dia que va començar fins a la fi, tantes i tan diverses van 
ser les seves crueltats i les morts que donava i els 
desmembraments que infligia a la nostra gent quan no es 
volien lliurar de seguida a la seva senyoria, perquè no 
perdonava a ningú ni pel sexe ni per l'edat. 

ARBRE GENEALÒGIC DE LES 
DINASTIES DE CASTELLA-LLEÓ I 
DE CATALUNYA-ARAGÓ 


78 


Forran IV de Castella (co Constança de Portugal Saumell de Catalunya I 0: Blanca de Nàpols 
sLleó (1285-1312) "Aragó, el Just 
(rei Ferrando) (1291-1327) 


Maria de Portugal apz l Alfons XI de Castella l "uLeonor de Guzmón Elionor de Castella ap: l Alfons III de Catalunya, / ap: Teresa d'Entença Perel— co Joana Ramon ao: Maria 
"Lleó, el Justicier (la Rica Dona) (t per Cruel) el Benigne d'Empúries j deFoix — Berenguer I j de Xèrica 
(1312-1350) Ú (1327-1336) (Pere d'Aragó) d'Empúries 

dl Suto pelo Feran Joan droga Jaumel ap Cecília de Constança — Alfons de Joant Joant 
(t per Crvel) d'Aragó — (nfantJoan) I d'Urgell l Comenge — d'Aragó —Gandiside — dePrades —— d'Empúries 

RI 4 per Cruel) For eva,— (omede comte 

errando) te ia) Prades) ies) 
(tperCem) Pere ll d'Urgell eu i ) en 

(comte d'Urgell) 


Blanca de Borbó co: 
(i per Cruel) 


Enric ll de Castella, Elionor de Sicilia a03 Q0: Maria de Navarra 
el Fratricida (1366/69-1379)) 


(comte de Trastàmara) 


Pere I de Castella, 
el Cruel (1350-1369). (de Padilla 
($ per Trastàm. 


Elionor domi, (entElonor Lean de CotlurmarAragól(Martilde Crtlunyal Mona, Constança Frederic. lona 
de Castella deCastella ( j d'Aragó (.elCaçador (1387-1396) Aragó (Humà (d'Aragó — d'i deSicila. d'Aragó 
(1379-1390) (duc de Girona) (1396-1410) 
Enric HI de Castella, Ferran l de Catal 
el Dolençós "Aragó (1412-1416 
(1390-1406) (Ferran d'Antequera) 


CI Reis 

CO Reis protagonistes de la querra 

GD Matrimoni (1, primeres núpcies: 2, segones: 3, terceres). 
OU Relació extramatrimonial 


Entre parèntesis: 
Anys de regnat 
Denominació emprada pel Cerimoniós o denominació altemativa 
(1 per Cruel) Assassinat per ordre de Pere el Cruel 
(t per Cerim.) Assassinat per ordre de Pere el Cerimoniós 
(t per Trastàm.) Assassinat per ordre d'Enric de Trastàmara 


Noms segons la Gran Enciclopèdia Catalana. 

No es consignen tots els descendents, sinó solament els que 
apareixen a la crònica, 

No sempre s'ha pogut respectar l'ordre cronològic de naixement, 
per tal d'afavorir la claredat gràfica. 

PERE EL CERIMONIÓS O EL DEL PUNYALET, anomenat també 
PERE IV D'ARAGÓ i PERE Ill DE CATALUNYA-ARAGÓ 
(Balaguer, Principat de Catalunya, 5 de setembre de 1319 - 
Barcelona, 5 de gener de 1387), fou sobirà de la Corona 
d'Aragó amb els títols de rei d'Aragó, de València, de Sardenya 
i comte de Barcelona (1336-1387). Més tard fou també rei de 
Mallorca (1343-1387), duc d'Atenes i de Neopàtria (1381- 
1387) i finalment comte d'Empúries (1386-1387). 

